text:
दिल्ली, मिथिला मिरर : नेपाल भारतक सभसँ लगक पड़ोसी देश थिक। दुनू देशक बीच नीक संबंध रहल अछि। सामाजिक आ व्यापारिक संबंधक संग-संग सांस्कृतिक आदान-प्रदान होइत रहैत अछि। एहनमे जँ अहाँ लोकनि नेपाल जेबाक विचार क’ रहल छी त’ निश्चित रुपें किछु चीज धयानमे राखब जरूरी अछि। बात एहन अछि जे आब नेपालक सरकार एकटा पैघ फैसला लइत 200, 500 आ 2000 केँ भारतीय नोट पर प्रतिबंध लगा देलक अछि। नेपालमे आब भारतीय करेंसी सिर्फ सौ रुपैयाकेँ वा ओहिसँ छोट नोट मात्र चलत। एहनमे जँ अहाँक संगमे पैघ नोट रहत त’ परेशानी झेलय पड़त। प्रतिबंध लगलाक बाद जँ कोनो व्यक्ति उपरोक्त नोटक रुपैयाक संग पकड़ल जाएत त’ हुनका ऊपर आर्थिक अपराधकेँ तहत मामला दर्ज होयत आ भ’ सकैत अछि जे एहि मामलाक तहत गिरफ्तार क’ जेल सेहो भेजल जा सकैछ। एहि तरहक निर्णयसँ दुनु देशक बीच भ’ रहल व्यापार पर असर पड़त। नेपालक पर्यटन उद्योग पर सेहो एकर प्रभाव निश्चित रूपसँ पड़त। नेपाल सरकारक प्रवक्ता आ सूचना एवं प्रसारण मंत्री गोकुल प्रसाद बास्कोटा एहि तरहक प्रतिबंधकेँ पुष्टि करैत कहलाह जे मंत्री परिषदक बैठकमे ई निर्णय लेल गेल अछि। सरकारक तत्काल प्रभावसँ 200, 500 आ 2,000 रुपैयाक नोटकेँ अमान्य करार देल जा चुकल अछि । बास्कोटा बतौलनी जे भारतमे नोटबंदीकेँ बाद नेपालमे अखनो पुरान एक हजार आ पांच सौ केँ भारतीय नोटक लगभग आठ करोड़ रुपैया पड़ल अछि जाहिकेँ भारत सरकार वापिस नै लेलक। एहिसँ हमर देशक आर्थिक नुकसान भेल। जखन प्रधानमंत्री नरेंद्र मोदी जनकपुर गेल छलाह तखन नेपालक प्रधानमंत्री के पी शर्मा ओली ई मामला उठेने छलाह। मानल जा रहल अछि जे भारत सरकारकेँ तरफसँ कुनो सार्थक पहल नै कएला पर भारतक नव नोटकेँ अवैध घोषित कएल गेल अछि।
व्यवसाय आ पर्यटन पर पड़त असर
एहि प्रतिबंधसँ सीमावर्ती क्षेत्रक व्यवसायि आ देशी-विदेशी पर्यटक सभमे खलबली मचल अछि। किएक त’ नेपालमे भारी संख्यामे पर्यटक अबैत-जाइत रहैत छथि। एहि फैसलेसँ व्यवसाय आ पर्यटन पर असर पड़त। नेपालक खुदरा बाजार सेहो प्रभावित होयत। भारतक विभिन्न शहरक लोक भारतीय मुद्राक संग नेपाल जाइत छथि आ आसानीसँ सामान खरीद क’ लैथ छथि। आब हुनका लोकनिकेँ 100 या एहिसँ छोटे नोटक इस्तेमाल करय पड़त। चैंबर ऑफ कॉमर्स, पूर्वी चंपारणक अध्यक्ष सह उद्योगपति रामेश्वर प्रसाद गुप्ता बतौलनी जे इ नेपाल सरकारकका आंतरिक मामला अछि। लेकिन, एहि तरहक निर्णय जन भावनाकेँ दृष्टिकोणसँ ठीक नै। एहिसँ दुनु देशक व्यापार पर असर पड़त। नेपाल सरकारकेँ ई निर्णय वापस लेबाक चाहि। रक्सौल स्थित भारतीय स्टेट बैंकमे करीब 46 करोड़ रुपैया प्रतिमाह लेन-देन होइत अछि। एहने सन बात टैक्सटाइल्स चैंबर ऑफ कॉमर्सक अध्यक्ष अरुण कुमार गुप्ता सेहो कहलनि जे एहिसँ व्यापार पर गंभीर असर पड़त। भारत आ नेपालक बीच खुलल बॉर्डर अछि। एहिकेँ अलावे दुनु देशमे बेटी-रोटीक संबंध अछि। एहन स्थितिमे देशी-विदेशी पर्यटक पर सेहो असर देखबामे आओत।
समाधानक लेल दुनु देशकेँ करय चाही बात
नेपाल-भारत सहयोग मंचक राष्ट्रीय अध्यक्ष सह उद्योगपति अशोक वैद्य बतौलनी जे नेपाल 2019केँ पर्यटन वर्षक रूपमे मनाओत। एहिकेँ जरिए देशी-विदेशी पर्यटक सभकें आकर्षित करय मे लागल अछि, जाहि सं नेपालक अर्थव्यवस्थाके मजबूत कएल जा सकै। एहनमे एहि तरहक प्रतिबंधसँ व्यापार, पर्यटन, स्वास्थ्य आ धार्मिक पर्यटन पर असर पड़त। दुनु देशक सरकारकेँ पहल क’ इ समस्याक समाधान करबाक चाहि।


c: text/html

text:
आइ बरियाही मे आयोजित रैली मे युवा एकताक दीपनारायण ठाकुर, राहुल बनगाँव, रोशन कुँअर, शाहनवाज आ रणवीर यादव सहित स्थानिय जनमानस मे सँ अनेको वक्ता सभाकेँ संबोधित करैत सहरसा मे एम्स केर माँग पूरा करबाक लेल पटना आ दिल्ली धरि घेराव करबाक जरुरत होयत तऽ ताहि लेल सब कियो तैयार हेबाक बात कहलनि। विदित हो जे सहरसा मे एम्स केर स्थापना लेल युवा एकता पिछला एक महीना सँ निरन्तर प्रयास मे लागल अछि। हलाँकि एहि आन्दोलन मे राज्यक सोझाँ कोनो ज्ञापन पत्र आदि सौंपल जाइत अछि वा नहि, एहि माँग प्रति कैल जा रहल अभियानक संज्ञान राज्य सरकार लैत अछि वा नहि, एहि सब दिशा मे आन्दोलनकारीक प्रवक्ता चुप्पी सधने अछि जे एहि आन्दोलनक एकटा कमजोर पक्ष मानल जा सकैत अछि। मुदा क्रान्तिक नवधारा सहरसा सँ बहत एकरा कियो नहि रोकि सकैत अछि ई जानकारी हिनका लोकनिक प्रतिबद्धता सँ जगजाहिर भऽ रहल अछि।
राहुल झा, बनगाँव, सहरसा। जुन ३०, २०१५. मैथिली जिन्दाबाद!!
युवा एकता सहरसा ‘एम्स’ केर स्थापना लेल लगातार जिला भरिक गाम-गाम आ चौक-चौक पर घूमिकय लोक सब मे जागृति पसारि रहल अछि। आइ अल ईन्डिया इस्लाहे केर अंजुमन सिद्दिकी सेहो एहि अभियान मे युवा एकताक संग जुड़ि गेलाह। ओ कहला जे, “सहरसा मे होय एम्स केर स्थापना – एहि लेल राज्य सरकार आ केन्द्र सरकार दुनू आपस मे तालमेल बैसाबय। एहि आन्दोलन मे सहरसाक सब जाति आ धर्मक लोक – बच्चा-बच्चा हाथ मे झंडा लऽ के क्रान्ति लेल तैयार अछि।” युवा एकताक नेतृत्वकर्ता सब चारूकात घूमि-घूमिकय लोक सब केँ एम्स केर जरुरत सहरसा मे कोन तरहक छैक से बता रहल अछि, जनमानस केर मोन मे एकटा नव आशा उत्पन्न भेल अछि जे स्वास्थ्य परीक्षण आ गंभीर रोगक इलाज हेतु जे पटना आ दिल्ली जेबाक बाध्यता छल, कतेको लोक जमीन-जथा सब बेचि लैत छल से आब एहि युवा आ समस्त जन-प्रतिनिधिक संयुक्त प्रयास संग जनताक माँग भेला पर सहरसे मे स्थापित होयत एम्स आ सब समस्याक समाधान निकैल जायत।

robotstxt: allowed

filter: keep


text:
विराटनगर, अक्टुबर १८, २०१५. मैथिली जिन्दाबाद!!
दहेज मुक्त मिथिला – विराटनगर द्वारा आयोजित कार्यक्रम महेन्द्र मोरंग कैम्पस केर समीक्षालय मे संपन्न भेल। कार्यक्रमक अध्यक्षता कैम्पस प्रमुख प्रा. सरोज कुमार चौधरी केलनि, तहिना मुख्य संरक्षक प्रा. डा. कामेश्वर यादव, प्रा. महेन्द्र यादव, प्रा. पशुपति मिश्र, प्रा. दिनेश साह, महिला नेत्री एवं अभियानी वसुन्धरा झा, मैथिली साहित्यकार कर्ण संजय, राजनीतिकर्मी तथा फिल्मकार सलीम अंसारी, राजनीतिकर्मी भक्तिनाथ माझी, पत्रकार तथा अभियानी जितेन्द्र ठाकुर आ नवीन कर्ण, अभियानी पंकज वर्मा, रेडियोकर्मी व मैथिली मंचक उद्घोषिका राधा मंडल, मैथिली भाषा युवा गीतकार एवं स्रष्टा विद्यानन्द बेदर्दी सहित दर्जनों महत्वपूर्ण छात्र नेता, संस्कृतिकर्मी, राजनीति विश्लेषक, लेखक, विद्वान् तथा बुद्धिजीवीक सहभागिता रहल।
छात्र नेता धीरज बर्मा केर संयोजन मे आयोजित एहि कार्यक्रम मे स्वागत मन्तव्य संयोजक बर्मा तथा पंकज वर्मा द्वारा कैल गेल छल। ओतहि विषय प्रवेशक संग कार्यक्रमक परिकल्पना पर प्रकाश दैत मंच संचालनक भार प्रवीण नारायण चौधरी द्वार कैल गेल छल। कार्यक्रम मे दहेज मुक्त मिथिलाक संकल्प लेबाक संग एहि अभियानक सफलता लेल आपसी संवाद सँ समाजकेँ स्वच्छ बनेबाक विषय पर मूल चर्चा कैल गेल। तहिना सम-सामयिक विषय नेपालदेश मे राजनीतिक अस्थिरता, नव घोषित संविधानक आलोक मे मधेस तथा मधेसी असन्तोषक अवस्थाक संग कैल जा रहल आन्दोलन व ओकर दुष्परिणाम या फेर उपलब्धि पर सेहो भरपूर चर्चा कैल गेल।
मधेसक मुद्दा पर कार्यरत राजनीतिक दल केर अवस्था पर सेहो विश्लेषणात्मक चर्चा एहि कार्यक्रमक एकटा उपलब्धि छल। जतय एक तरफ सलीम अंसारी द्वारा नेताक वृत्ति एवं प्रवृत्ति पर आक्रमण करैत कार्यकर्ता कोना हतोत्साहित होएत अछि ताहि पर प्रकाश देल गेल छल, ओतहि प्रा. महेन्द्र यादव द्वारा सर्वदलीय एकजुटता आ आन्दोलनक उद्देश्य केर पाछाँ सबहक रहबाक बात कहल गेल।
तहिना डा. कामेश्वर यादव द्वारा दहेजक विषय समाज लेल अत्यन्त गंभीर चुनौती बनिकय देखा रहल अछि आ एकर समाधान केवल शिक्षा तथा जागृतिक प्रसार टा अछि, से कहलनि। हुनकर मतानुसार अपन भाषा, भेष, संस्कृति प्रति समाज मे जागृतिक आवश्यकता अछि, क्रमश: समाज आगाँ बढैत एहि दानवी प्रवृत्ति सँ मुक्ति भेटत कहल गेल। तहिना राजनीतिक समस्याक समाधान एकजुट संघर्ष मे अछि जे मधेस लेल निरंतरता मे अछि, नेतृत्वकारी वर्ग पर अनावश्यक भार देबाक बदले आम जनक बीच यैह तरहक अन्तर्क्रिया सँ जनताक जागरुकता बढत, तखनहि नेता सेहो सतर्क होयत। प्रा. दिनेश साह अपन मातृभाषा मे आयोजित कार्यक्रम मे सहभागिता सँ प्रसन्नता प्रकट केलनि आ एहि तरहक अन्तर्क्रिया आरो बेसी आयोजित करबाक बात पर बल देलनि। राजनीतिक संघर्ष सँ सब वर्ग प्रभावित होयबाक बात कहैत एखुनका कठिन समय मे एकजुटता आवश्यक रहल से कहलैन।
प्रा. पशुपति मिश्र अपन कटु अनुभव सुनबैत कहला जे दहेज मुक्त विवाह केर समाज मे जाहि तरहक आलोचना कैल जाएछ ओ एहि प्रथाक पोषक थीक। जाहि ठाम दहेज मुक्त विवाह केर बात अबैत अछि, लोक मे अनावश्यक शंका घर करैत अछि जे आखिर कि बात छैक जे लड़का कोनो डिमान्ड नहि केलकैक, जरुर कोनो न कोनो ऐब हेतैक, आदि प्रकारक कूचर्चा सँ प्रथा विरोधीक कटु आलोचना अपना घरो मे कैल जाएछ। हालहि संपन्न कैल अपन बेटीक दहेज मुक्त विवाह पर सोझें बैसल पत्नीक सोझाँ हुनकर ई बात समाजक आँखि खोलयवला छल। ओ एहि कूप्रथाक प्रथा रहबाक समय धरि ठीक रहल, मुदा क्रमश: एकर रूप बदलैत आइ भ्रूण हत्याक कारण पर्यन्त बनि जेबाक बात केर व्याख्या करैत समाधान एकमात्र बेटी केँ शिक्षित कय स्वाबलंबी बनेबाक सिद्धान्त अपनेबाक आग्रह केलनि।
महिला नेत्री वसुन्धरा झा विराटनगर मे आयोजित विद्यापति पर्व समारोह केँ स्मरण करैत स्वयं अपन भाषा आ मिथिला संस्कृति प्रति काज करबाक प्रेरणा पेबाक बात कहली। ओ अपन अनुभव आ अभियानक चर्चा करैत बजली जे दहेज मुक्तिकेर एहि आन्दोलन मे ‘दहेज मुक्त मिथिला’क नामे सुनि प्रेरित होएत एखन धरि कतेको ठाम जागृतिमूलक जुलूस आ सामाजिक बैठक पर्यन्त कएलीह। अपन कार्यक्रम करबाक समये मे ठामहि एकटा असहाय आ गरीब परिवारक बेटीक लेल ओ खूलल समाज सँ दूलहा केर माँग करैत सामाजिक सहयोग सँ सहजे विवाह करेबाक अनुपम उदाहरण सेहो रखलीह। तहिना हरेक वर्ष विराटनगर मे आयोजित जितिया पर्व समारोह सँ कोना अपन भाषा आ संस्कृति प्रति लोक मे जागरण बढि रहल अछि तेकर चर्चा केलीह। राजनीतिकर्मीक रूप मे किछु कटु अनुभव सब रखैतो अपन निजी योगदान सदैव ईमानदारिता सँ देबाक लेल वचनबद्ध छी, से कहली।
महिला अधिकारकर्मी आ रेडियोकर्मी मैथिलानी राधा मंडल निरंतर कार्य करब आवश्यक रहल बतौलनि। अपन रेडियो कार्यक्रमक माध्यम सँ आर एहेन छोट-छोट आयोजन सँ समाजक लोक केँ बहुत फायदा पहुँचैत छैक। महिला सब सेहो अपन अधिकार लेल सजग भऽ रहली अछि। रेडियो पर फोन द्वारा हुनका सब संग चर्चा करैत बहुत किछु स्पष्ट होएत अछि जे कनेक मौका देला सँ पुरुष समाज केँ असगरे परिवार सम्हारबाक बाध्यता सँ ऊबार भेट सकैत छन्हि। महिलाक कार्य-दक्षता बहुते छैक। पुरुषक तूलना मे कनेक कमे सही लेकिन महिला मे उद्यमशीलता आ आय उपार्जन करब एकदम जरुरी अछि, कारण जे पुरुषक आकस्मिक बीमार पड़ि गेला सँ वा मृत्यु भऽ गेला सँ महिलाक जीवन कष्टकर बनि जाएछ, तैँ पहिनहि सँ किछु न किछु उद्यम महिला लेल जरुरी अछि। दहेज मुक्तिक वास्ते सेहो स्वाबलंबी महिला क्रान्ति आनि सकैत छथि।
कर्ण संजय अपन संबोधन मे कार्यक्रमक आयोजन प्रति आभार प्रकट केलनि। हुनकर मानब छन्हि जे एहि तरहक कार्यक्रम आरो बेसी होइक, तखनहि समाजक बीच जागरुकता बढत। मैथिली लेखन सँ मनोरंजन हर क्षेत्र मे उपयोग बढेला सऽ एकर जीवन बढत। जितेन्द्र ठाकुर सेहो वर्तमान आन्दोलन आ एकर दशा-दिशा पर संबोधन केलैन। हतोत्साहित होयबाक आवश्यकता नहि छैक, संघर्ष कठिनाह होइते छैक। धैर्य सँ अपन अधिकारक संघर्ष मे लागल रहबाक विषय पर ओ जोर देलनि।
राजनीतिकर्मी भक्तिनाथ माझी द्वारा मधेसवादी दल केँ संसदक सदन केर बहिष्कार पर समीक्षा होएबाक आवश्यक रहल कहल गेल। समीक्षा अहू बातक होयब जरुरी अछि जे सदन छोड़ि खाली सड़क सँ संघर्ष कतेक कारगर भेल। संविधान मे संशोधन लेल पूर्वहु मे सदन मे संघर्षक आवश्यकता रहल, लेकिन सदन बहिष्कार सँ ई सब संभव नहि भऽ सकल। राज्य आ असन्तुष्ट पक्षक बीच अडान आ जिद्द केर कारण आम जनमानस एखन धरि कष्ट भोगि रहल अछि। नहि जानि आब एहि आन्दोलनक अन्त कतय होतय। तहिना अपन नेता विजय गच्छदार जी केर सरकार मे सहभागिताक बचाव करैत ओ कहलनि जे सरकारक भीतरो मे रहिकय बहुत समस्याक समाधान ताकल जा सकैत छैक। अपन हक व अधिकार लेल सब ठाम सँ आवाज उठायब जरुरी छैक।
प्रमुख अतिथि – सभाध्यक्ष कैम्पस प्रमुख खुलिकय सब विषय पर अपन विचार देलनि। ओ कहला जे साइन्स छोड़ि बाकी कतहु संपूर्ण शुद्धता भेटब संभव नहि अछि। विचार मे भेद होयब स्वाभाविके छैक। लेकिन नेताक संग जनताक तालमेल सँ विभेद आर उत्पीडणक अन्त होयब तय छैक। दहजे मुक्तिक आन्दोलन केर भरपूर प्रशंसा करैत अपन भाषा, साहित्य एवं संस्कृतिक लेल काज करबाक जोश तथा जज्बा केँ आरो बढेबाक लेल जोर देबाक बात कहलनि। बेटी केँ पढाउ, दहेज मुक्त समाज बनाउ।
कार्यक्रमक शुरुआत जेना भैरवि वन्दना सँ कैल गेल तऽ मध्य मे विद्यानन्द बेदर्दीक जोशीला पद्य-गायन सँ क्रान्तिकारी संबोधन भेल, तहिना अन्त मे महिला लोकनि द्वारा भगवतीक पारंपरिक मिथिला गीत गायन कैल गेल आर प्रवीण नारायण चौधरी द्वारा विद्यापतिक प्रसिद्ध रचना ‘उगना रे मोर कतए गेलाह’ केर गायन संग कार्यक्रम समापन कैल गेल।


text:
बिहार रक्तदाता ग्रुप क कुल 165 सदस्य भेलाह सम्मानित
समदिया
मधुबनी । कहल जाइत छै रक्तदान महादान। दुनियाक सबस पैघ दान केनिहार लोकक रविदान मधुबनी मे सम्मान कैल गेल। जीवन मे एक बेर रक्तदान करबाक चाही मुदा बहुत लोक सेहो नहि करि पबैत अछि। एहन मे इ सुनब आ देखब अपना आप मे आश्चर्यजनक अछि जे प्रशांत राउत रक्तदानक गोल्डन जुबली(50बेर) मना चुकल छथि, जखनकि अभिजीत कुमार(28बेर) एवं धर्मेन्द्र पांडेय(25बेर)सिल्वर जुबली मना चुकल छथि। ओतहि एबी नेगेटिव सन दुर्लभ ब्लड ग्रुप रखनिहार दरभंगा राज परिवारक सदस्य बाबू अजय धारी सिंह कई बेर मधुबनी स मुजफ्फपुर जा रक्तदान क कईटा जान बचा चुकलाह अछि। सम्मान समारोह मे इ सब आजुक आकर्षण केंद्र छलाह।
रक्तदाता ग्रुपक तेसर स्थापना स्थापना दिवस क अवसर पर मधुबनीक होटल वाटिका मे आयोजित प्रदेश स्तरीय रक्तदाता सम्मान समारोह मे 2017-18 मे रक्तदाता ग्रुपक रक्तदानी कए सम्मानित कैल गेल। समारोह क उद्घाटन मुख्य अतिथि रामप्रीत पासवान, समीर महासेठ, सुमन महासेठ आ डीआरडीए क डायरेक्टर संयुक्त रूप स दीप प्रज्वलित क केलथि। कार्यक्रम कए संबोधित करैत मुख्य अतिथि रामप्रीत पासवान कहला जे रक्दान करबा स कोनो प्रकारक कमजोरी नहि होइत अछि। रक्दान क प्रति लोक मे बहुत भ्रम अछि जेकरा जागरुकता स दूर कैल जा सकैत अछि।
कार्यक्रम मे मधुबनी स राकेश रौशन, लोकेश ठाकुर, अशोक साह, चंदन साह, गरिमा बैरोलिया, चंद्रा राउत, रवि राज, दरभंगा स राजेश यादव (चुनमुन), दिलीप राय, खुशबू कुमारी, प्रीति कुमारी, गणेश महथा, प्रशांत राशि, मुजफ्फरपुर स राकेश गुप्ता, राजा साहेब, पवन प्रखर, पटना स रक्तवीर नीरज, रणवीर, अरुणेश, पूर्णिया स सुबोध कुमार, गंगा राय, महताब आलम, मुकेश कुमार, रणवीर रंजन, गोपालगंज स अनवर, संजय, शान्तनु , सीवान स प्रवीण, लालबाबू, सीतामढ़ी स नीरज, सहरसा स विष्णु सांडिल्य समेत रक्तदाता ग्रुप क कुल 165 सदस्य कए सम्मानित कैल गेल। गोपालगंज स डिस्ट्रिक्ट ब्लड डोनर टीम (ष्ठक्चष्ठञ्ज) क नन्हू जी प्रसाद, रेयाज अहमद, वीरेंद्र शाह, मासूम अली सब गोपालगंज स आबि कए रक्तदाता सम्मान लेलथि आ लोक कए रक्तदान करबा लेल प्रेरित किया।
एहि मे गजेन्द्र प्रसाद, डॉ0 विजय रमन, अजय प्रसाद, आदित्य सिंह, रवि राउत, सन्नी कुमार, आदि क अहम योगदान रहल। रक्तदाता ग्रुपक संस्थापक मुकेश पंजियार कार्यक्रम क संचालन केलथि।


text:
भारतक नोबेल पुरस्कार विजेतासभक सूची
भारतक नोबेल पुरस्कार विजेता मे भारतीय नोबेल पुरस्कार विजेताक नाम अछि । नोबेल पुरस्कार नोबेल फेडरेसनद्वारा स्वीडेनक वैज्ञानिक अल्फ्रेड नोबेलक यादमे दएल जाएत अछि । जे शान्ति, साहित्य, भौतिक शास्त्र, चिकित्सा आ क्रिया विज्ञान, अर्थशास्त्र, रसायनक क्षेत्रमे देल जाएत अछि।
भारतीय नोबेल पुरस्कार विजेता[सम्पादन करी]
भारतीय नागरिकताक साथ[सम्पादन करी]
भारतीय मूलक[सम्पादन करी]
सन्दर्भ सामग्रीसभ[सम्पादन करी]
- ↑ "कौन हैं नोबेल विजेता कैलाश सत्यार्थी?", बीबीसी हिन्दी, १० अक्टूबर २०१४, अन्तिम पहुँच १७ अक्टूबर २०१४।


text:
नई दिल्ली । अभिनेता सुशांत सिंह राजपूतक बैंक खाताक ऑडिट रिपोर्ट सँ जनतब भेटल अछि जे हुनका बैंक खातामे पिछला पांच सालमे 70 करोड़ टाकाक टर्न ओवर भेल अछि. एकर माने अछि जे सुशांतक बैंक खातामे पछिला पांच सालमे लगभग 70 करोड़ टाका आयल आ ओहिमे सँ खर्च भेल. मुंबई पुलिस सुशांतक बैंक खाताक फॉरेंसिक ऑडिट करओने छल. मुंबई पुलिस ई फॉरेंसिक ऑडिट रिपोर्ट सीबीआई आ ईडीके देलक अछि, जाकर जांच कयल जा रहल अछि. ज्ञातव्य अछि जे ग्रांट थॉर्टन नामक कंपनीक ऑडिट रिपोर्टमे कहल गेल अछि जे सुशांतक अकाउंट स’ रियाक अकांउटमे कोनो इलेक्ट्रॉनिक ट्रांजेक्शन नहि भेल अछि.
ऑडिट रिपोर्ट स’ साफ पता चलैत अछि जे सुशांत अपन जिनगी पूरा ऐशो-आराम स’ जीबैत छलाह. स्वयं केर संग-संग अपन दोस्त, परिवार आ स्टाफ़ पर सेहो बहुत खर्च करैत छलाह. सुशांतक कमायल 70 करोड़मे सँ मुंबईमे एक टा फ़्लैट, महग-महग गाड़ी आ बाइक पर खर्च कयलनि. ओतहि ओ आन-आन बैंकमे 5-7 करोड़क एफडी आ करोड़ो टाकाक पूंजी म्यूचूअल फंड्मे निवेश केने छलाह.
सुशांत पांच करोड़ स’ बेसीक टैक्स भरने छलाह. ओतहि करोड़ो टाका अपना मैनेजमेंट माने मैनेजर, स्टाफ आ घर खर्च पर उपयोग केने छल. सुशांत 3-4 करोड़ टाका अपना घरक भाड़ा पर सेहो खर्च केने छल. ईडी एहि बातक एखन जनतब लए रहल अछि जे रिया आ हुनका परिवार पर सुशांत कतेक टाका खर्च केने छल.
ईडीके संदेह अछि जे सुशांत पैघ पूंजी रिया आ हुनका परिवार पर खर्च केने छल. लगभग 50 लाख टाका सुशांतक अकाउंट स’ रिया आ हुनक भाइ पर खर्च भेल छल. इ खर्च यूरोप टूर, शॉपिंग, स्पा, होटल एवं टिकट बुकिंग पर खर्च कयल गेल छल.
सुशांत दिलदार व्यक्तित्व केर छलाह, जे चैरिटीक संग-संग अपना स्टाफ, दोस्त एवं घर परिवार पर सेहो खर्च करैत छलाह. ओतहि दोसर पैघ बात इ अछि जे सुशांत पैघ पूंजी कतेको प्रोडक्शन हाउस, एजेंसी एवं किछु कम्पनी सभके देलनि अछि. इ टाका सुशांत कोन काजक लेल देलनि एकरो जांच कयल जा रहल अछि.
ईडी भांज लगा रहल अछि जे की रियाक एहि एजेंसी, कम्पनी सँ कोनो सम्बन्ध अछि. सुशांत पैघ पूंजी एंटिटी पेमेंटक रूपमे सेहो कयलनि अछि. ओतहि सुशांत एगो पैघ पूंजी चैरिटी जेना केरलमे आयल बाढ़ि केर लेल मदति कयलनि आ आनो प्रकारक जरुरतमंदक लेल सेहो केने छल ।


text:
नवका- पुरनका लेख सर्च करु...
दरभंगा रेडियो स्टेशन सं मैथिली कार्यक्रम
दरभंगा रेडियो स्टेशन... आकाशवाणी सं मैथिली फोन इन कार्यक्रम शुरू कएल गेल अछि. एहि फोन इन कार्यक्रम के प्रसारण मंगलवार के दिन कएल जाएत. एकरा सांझ पांच सं छह बजे के बीच सुनल जा सकय अ. एहि कार्यक्रम में श्रोता लोकनि के फरमाईश पर मैथिली लोकगीत, फिल्मगीत आओर विद्यापति गीत के प्रसारण कएल जाएत. शुरू केर आधा घंटा लोकगीत सुनाएल जाएत ओकरा बाद के आधा घंटा में फिल्म संगीत के प्रसारण कएल जाएत.
एहि सुगम संगीतक कार्यक्रम में स्थानीय लोकगायक के सेहो मौका मिलत. एकरा संग ओहन कलाकार सभ के सेहो मौका देल जाएत जिनका अखन तक कोनो मंच नहिं मिलल अछि. दरभंगा आकाशवाणी के कोशिश मैथिली के माध्यम सं बेसि सं बेसि लोक के अपना सं जोड़नाय अछि, मुदा पिछला किछ दिन प्रसारण बड़ गड़बड़ रहल अछि.. कोनो न कोनो तकनीकि कारणे प्रसारण में खराबी रहल अछि. एहि सं श्रोता लोकनि दुखी रहैत छथिन्ह.
एहि सुगम संगीतक कार्यक्रम में स्थानीय लोकगायक के सेहो मौका मिलत. एकरा संग ओहन कलाकार सभ के सेहो मौका देल जाएत जिनका अखन तक कोनो मंच नहिं मिलल अछि. दरभंगा आकाशवाणी के कोशिश मैथिली के माध्यम सं बेसि सं बेसि लोक के अपना सं जोड़नाय अछि, मुदा पिछला किछ दिन प्रसारण बड़ गड़बड़ रहल अछि.. कोनो न कोनो तकनीकि कारणे प्रसारण में खराबी रहल अछि. एहि सं श्रोता लोकनि दुखी रहैत छथिन्ह.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
पानि सिर के ऊपर सं बहि रहल अछि...
पानि आब सिर के ऊपर जा रहल अछि. बर्दाश्त नहि भs रहल अछि. किछ करु नहिं त किछ कs लेब. कतेक इंतजार करु. सिर्फ कोसी के पानि सिर के ऊपर सं नहिं बहि रहल अछि. हालात सेहो तेहने अछि. बांध टूटला के एतेक दिन भेला क बादो कईटा इलाका मे राहत के कोनो किरण नहिं दिखाई द रहल अछि. जेना तेना कs लोक सभ शहर दिस भागि रहल छथिन्ह जान बचाबय लेल. मुदा शहर मे सेहो कतहुं किछ पता नहिं चलि रहल अछि. सभ किछ अव्यवस्था के शिकार अछि. नहि खाय केर व्यवस्था अछि नहि रहय केर... बचय लेल ऊंच स्थान पर... बांध पर... डीह पर आबि त गेलहुं मुदा कपड़ा -लत्ता नहिं अछि पिछला पन्द्रह सोलह दिन सं एकेटा कपड़ा पहिनने छी. ई हाल बाढ़ि मे फंसल बेसि सं बेसि लोकक अछि. अपना त केहुआ बर्दाश्त कs रहल छी मुदा नुनु... धिया पुता... बुढ़ बाबा.. काकी... दाई के देखि मन छटपटाइत अछि. लगैत अछि पागल भs जाएब... भs कि जाएब भए गेल छी. एतेक निरीह कहिओ नहिं छलहुं. जीबैत छी मुदा मरलो सं बदतर हाल मे. बाढ़िक हाल... अपन लोक केर हाल... गाम घर केर हाल देख कनय केर मन करय अछि. मुदा कानैत नहिं छी अपने कानय लागब त दोसर के कि भरोस देयब. करेज फाटय अ तखनो दोसर के भरोस दैत छी जे घबराऊ नहिं ऊपर वाला छथिन्ह नहिं किछ जरूर होएत. मुदा जे तबाही देखलहुं ओकरा देखि भीतर सं इहो भरोस डगडगा जाएत अछि. सेना लागल... नीक लोक मदद के लेल आगां आबि रहल छथिन्ह मुदा हुनका लेल त ई अनजाने स्थान अछि न. एहि ठामक नेता... दबंग... जोड़गर लोक सभ जेना चाहैत छथि अपन हिसाब सं राहत चलाबैत छथि. राशन ...सामानक खेप पर हुनकर कब्जा भs जाएत छनि. कमजोर लोक... गाम घर सं आएल लोक के टरकाबैत रहैत छथिन्ह. एना निहारैत छथि जेना कोना दोसर लोकक...ग्रहक प्राणि होय. हेकारत सं देखैत छथिन्ह. एक- दु टा राहत कैम्प बनलो अछि त ओहि मे लोक सभ के ठुसि देल गेल होए. अहां राहत केर बात करय थी कतए सं आबैत अछि आओर कतs चलि जाएत अछि... कोनो पता नहिं चलि पाबि रहल अछि.
अहां कहय छी जे बाढ़ि मे सय- दु सय लोक मारल गेल अछि मुदा सोचिऔ जे पानि अपना संग गाम केर गाम बहा लs ओ कि लोक के राहत केर लेल छोड़ि देने होएथिन्ह. सैकड़ों- हजारो लोक बहि गेल. कोनो संख्या नहिं अछि. पानि कमत त हुनकर सभ केर बारे मे पता चलत... धीरे-धीरे खबर बाहर आएत. कहय छी कुरसेला मे गंगा मे मिलि गेलाह के बाद कोसीक पानि किछ कम होएत मुदा अखनो पानि के हाल तेहने अछि. नब-नब इलाका मे पानि भरि रहल अछि. दोसरो इलाका मे बाढ़िक पानि घुसि रहल अछि. पानि कम भेले सं कि कs सकय छी ओतेक दिन सं केहुना जीबैत छी किछुओ खा ...खर-पात खा. देह मे दम नहिं रहल. केहुना खाड़ भs पाबैत छी. केना जाएब शहर दिस. लोक सभ बीमार सेहो पड़ल छथिन्ह. ककरा सं देखायब कोनो वैध... डॉक्टर होय तखन नहिं. सभक हाल एके जकां अछि . सभ भेद मिटि गेल अछि. खाय... पिबय सं लs क दिशा मैदान दिस जाय सभक परेशानी अछि. कि कएल जाउ. लगैत छ आब नहिं बचबs. पानि सच मे सिर के ऊपर सं गुजरि रहल छ.
1 टिप्पणी:


text: पटना। मुख्यमंत्री नीतीश कुमार कहला अछि जे बैंकिंग सेवा कए प्रदान करबा मे भ्रष्टाचार चिंता क विषय अछि। बैंक स ओ आग्रह केलथि जे बैंक ऋण वितरण क पारदर्शी तरीका निकालल जाए। बैंकिंग मे अगर भ्रष्टाचार बढल त ओ लोकक विश्वास गवां देत। बैंक प्रबंधन कए एहि गप पर निगरानी रखबाक जरूरत अछि जे लीकेज कतए कतए अछि। मुख्यमंत्री नव वित्तीय वर्ष क पहिल राज्य स्तरीय बैंकर्स कमेटी (एसएलबीसी) क बैठक मे इ गप कहलाह। एहि मौका पर उप मुख्यमंत्री सुशील कुमार मोदी कहला जे जे बैंक एसीपी (वार्षिक साख योजना) क दस प्रतिशत स कम हासिल केलक अछि ओकरा इ सोचबाक चाही जे हुनका बिहार मे काज करबाक कोनो मतलब अछि बा नहि। मुख्यमंत्री कहला जे बिहार मे गरीबी अछि तखनो बैंक क डिपाजिट बढैत जा रहल अछि। एहन मे बैंक क सेहो किछु कर्तव्य बनैत अछि। कृषि आ ओहि स संबंधित अन्य सेक्टर मे बेसी स बेसी ऋण देबाक चाही। बुनकर कए ऋण भेटबाक चाही। माइक्रो फाइनेंस क क्षेत्र मे बैंक क उदार रवैया बहुत जरूरी अछि। एखनो 9000 स बेसी गाम बैंकिंग सेवा स नहि जुड़ल अछि। मुख्यमंत्री कहला जे किसान क्रेडिट कार्ड (केसीसी) देल जा रहल अछिमुदा ओहि मे भ्रष्टाचार क गप सुनबा मे आबि रहल अछि। व्यक्ति कए पता नहि अछि जे हुनकर नाम स केतबा क केसीसी अछि आओर केतबा राशि क निकासी भ जाइत अछि। इंदिरा आवास मामला मे सेहो बिचौलिया हावी अछि। पासबुक बिचौलिया क हाथ मे कोना चल जाइत अछि आ ओ कमीशन कोना ल जाइत अछि। एहि लेल इ जरूरी अछि जे ऋण वितरण क पारदर्शी तरीका निकालल जाए। ओ उदाहरण देलथि जे राज्य सरकार क भूजल सिंचाई परियोजना मे कोनो गुंजाइश नहि अछि एहि लेल ओहि मे एसीपी क तहत उपलब्धि काफी कम अछि। बैंक प्रबंधन अपन लोक कए समय रहैत इ बुझा दथि जे लोक आब भ्रष्टाचार बर्दाश्त करबा लेल तैयार नहि अछि। उप मुख्यमंत्री सुशील कुमार मोदी कहला जे बैंक अगर ठीक स प्रयास केने रहिते त हम एसीपी क तहत पूरा उपलब्धि हासिल करि सकैत छलहुं। बारह जिला क हाल इ अछि जे ओहि ठाम लक्ष्य क तहत उपलब्धि पचास प्रतिशत स नीचा अछि। अगर कोई बैंक एसीपी क पचास फीसदी स कम हासिल करैत अछि त बैंक क माध्यम स ओहि पर कार्रवाई क प्रावधान रहबाक चाही। उप मुख्यमंत्री कहला जे एहि पर सेहो ध्यान देल जाए जे फसल बीमा क राशि किसान क खाता मे किया देरी स पहुंच रहल अछि। नव वित्तीय वर्ष मे एसीपी 43 हजार, 200 करोड़ क अछि। वित्तीय वर्ष 2010-11 मे सीडी रेशियो 33.99 प्रतिशत दर्ज कैल गेल। भोजपुर, सीवान, सारण आ लखीसराय मे सीडी रेशियो 25 प्रतिशत स कम दर्ज भेल अछि। 2010-11 मे एसीपी क तहत 37000 करोड़ ऋण वितरण क लक्ष्य छल आओर 25551.56 करोड़ ऋण बांटल गेल जे लक्ष्य क 69.06 प्रतिशत अछि। स्टेट बैंक क अध्यक्ष प्रतीप चौधरी कहला जे हुनकर बैंक द्वारा लागू कैल जा रहल स्कीम मे भ्रष्टाचार क प्रति जीरो टॉलरेंस क नीति अपनाउल गेल अछि।


text:
More Stuff
इलाम
नगरपालिका (४) इलाम नगरपालिका, देउमाई नगरपालिका, माई नगरपालिका र सूर्योदय नगरपालिका
गाउँपालिका (६) फाकफोकथुम गाउँपालिका, चुलाचुली गाउँपालिका, माइजोगमाई गाउँपालिका, माङसेवुङ गाउँपालिका, रोङ गाउँपालिका र सन्दकपुर गाउँपालिका
ताप्लेजुङ
नगरपालिका (१) फुङलिङ नगरपालिका
गाउँपालिका (८) आठराई त्रिवेणी गाउँपालिका, सिदिङ्वा गाउँपालिका, फक्ताङलुङ गाउँपालिका, मिक्वाखोला गाउँपालिका, मेरिङ्देन गाउँपालिका, मैवाखोला गाउँपालिका, याङवरक गाउँपालिका र सिरिजङ्गा गाउँपालिका
पाँचथर
नगरपालिका (१) फिदिम नगरपालिका
गाउँपालिका (७) फालेलुङ गाउँपालिका, फाल्गुनन्द गाउँपालिका, हिलिहाङ गाउँपालिका, कुम्मायक गाउँपालिका, मिक्लाजुङ गाउँपालिका, तुम्बेवा गाउँपालिका र याङवरक गाउँपालिका
झापा
नगरपालिका (८) मेची नगर नगरपालिका, दमक नगरपालिका, कन्काई नगरपालिका, भद्रपुर नगरपालिका, अर्जुनधारा नगरपालिका, शिवशताक्षी नगरपालिका, गौरादह नगरपालिका र बिर्तामोड नगरपालिका
गाउँपालिका (७) कमल गाउँपालिका, गौरीगञ्ज गाउँपालिका, बाह्रदशी गाउँपालिका, झापा गाउँपालिका, बुद्धशान्ति गाउँपालिका, हल्दिवारी गाउँपालिका र केचनाकल गाउँपालिका
संखुवासभा
नगरपालिका (५) चैनपुर नगरपालिका, धर्मदेवी नगरपालिका, खाँदबारी नगरपालिका, मादी नगरपालिका र पाँचखपन नगरपालिका
गाउँपालिका (५) भोटखोला गाउँपालिका, चिचिला गाउँपालिका, मकालु गाउँपालिका, सभापोखरी गाउँपालिका र सिलिचोङ गाउँपालिका
उदयपुर
नगरपालिका (४) कटारी नगरपालिका, चौदण्डीगढी नगरपालिका, त्रियुगा नगरपालिका र बेलका नगरपालिका
गाउँपालिका (४) उदयपुरगढी गाउँपालिका, ताप्ली गाउँपालिका, रौतामाई गाउँपालिका र सुनकोशी गाउँपालिका
धनकुटा
नगरपालिका (३) पाख्रिबास नगरपालिका, धनकुटा नगरपालिका र महालक्ष्मी नगरपालिका
गाउँपालिका (४) साँगुरीगढी गाउँपालिका, खाल्सा छिन्ताङ सहिदभूमि गाउँपालिका, छथर जोरपाटी गाउँपालिका र चौबिसे गाउँपालिका
खोटाङ
नगरपालिका (२) हलेसी तुवाचुङ नगरपालिका र रुपाकोट मझुवागढी नगरपालिका
गाउँपालिका (८) ऐँसेलुखर्क गाउँपालिका, लामीडाँडा गाउँपालिका, जन्तेढुंगा गाउँपालिका, खोटेहाङ गाउँपालिका, केपिलासगढी गाउँपालिका, दिप्रुङ गाउँपालिका, साकेला गाउँपालिकार बराहपोखरी गाउँपालिका
ओखलढुङ्गा
नगरपालिका (१) सिद्धिचरण नगरपालिका
गाउँपालिका (७) खिजिदेम्बा गाउँपालिका, चम्पादेवी गाउँपालिका, चिशांखुगढी गाउँपालिका, मानेभञ्ज्याङ गाउँपालिका, मोलुङ गाउँपालिका, लिखु गाउँपालिका र सुनकोशी गाउँपालिका
सोलुखुम्बु
नगरपालिका (१) सोलु दूधकुण्ड नगरपालिका
गाउँपालिका (७) दूधकोशी गाउँपालिका, खुम्बु पासाङल्हामु गाउँपालिका, दूधकौशिका गाउँपालिका, नेचासल्यान गाउँपालिका, माहाकुलुङ गाउँपालिका, लिखु पिके गाउँपालिका र सोताङ गाउँपालिका
सुनसरी
उपमहानगरपालिका (२) इटहरी उपमहानगरपालिका, धरान उपमहानगरपालिका
नगरपालिका (४) इनरुवा नगरपालिका, दुहबी नगरपालिका, रामधुनी नगरपालिका, बराह नगरपालिका
गाउँपालिका (६) देवानगन्ज गाउँपालिका, कोसी गाउँपालिका, गढी गाउँपालिका, बर्जु गाउँपालिका, भोक्राहा गाउँपालिका, हरिनगरा गाउँपालिका।
बारा
उपमहानगरपालिका (१) सिमरा जितपुर उपमहानगरपालिका
नगरपालिका (५) कोल्हाबी नगरपालिका, कलैया नगरपालिका, सिम्रोनगढ नगरपालिका, महागढीमाई नगरपालिका, निजगढ नगरपालिका
गाउँपालिका (७) देवताल गाउँपालिका, परवानीपुर गाउँपालिका, बारागढी गाउँपालिका, फेटा गाउँपालिका, प्रसौनी गाउँपालिका, कोटवाल गाउँपालिका, पचरौटा सतमौजा गाउँपालिका
पर्सा
उपमहानगरपालिका (१) वीरगन्ज उपमहानगरपालिका
नगरपालिका (१) पोखरिया नगरपालिका
गाउँपालिका (९) जगनाथपुर गाउँपालिका, पटेर्वा सुगौली गाउँपालिका, सखुवा प्रसौनी गाउँपालिका, सुवर्णपुर गाउँपालिका, धोबीनी गाउँपालिका, विश्रामपुर गाउँपालिका, पकाहा मैनपुर गाउँपालिका, बलेवा प्रसौनी गाउँपालिका, हरपुर गाउँपालिका
रौतहट
नगरपालिका (३) चन्द्रपुर नगरपालिका, गौरनगरपालिका, गरुडा नगरपालिका
गाउँपालिका (१२) भीनक गाउँपालिका, भगवती गाउँपालिका, बैधीमाई गाउँपालिका, बिजयपुर गाउँपालिका, परोहा गाउँपालिका, गढीमाइ गाउँपालिका, गजरा गाउँपालिका, कटहरिया गाउँपालिका, ईशनाथ गाउँपालिका, मौलापुर गाउँपालिका, वृन्दावन गाउँपालिका, राजपुर गाउँपालिका
सप्तरी
नगरपालिका (६) पातो नगरपालिका, सप्तकोशी कञ्चनरुप नगरपालिका, हनुमाननगर योगिनीमाई नगरपालिका, राजविराज नगरपालिका, शम्भुनाथ नगरपालिका, बरसाइन
गाउँपालिका (६) सुमङ गाउँपालिका, मोहली गाउँपालिका, तोपा गाउँपालिका, बेल्ही चपेना गाउँपालिका, खडक गाउँपालिका, छिन्नमस्ता गाउँपालिका
महोत्तरी
नगरपालिका (३) बर्दिबास नगरपालिका, जलेश्वर नगरपालिका, गौशाला नगरपालिका
गाउँपालिका (१०) सोनमा गाउँपालिका, सम्सी गाउँपालिका, लोहरपट्टी गाउँपालिका, रामगोपालपुर गाउँपालिका, मनरा गाउँपालिका, मटिहानी गाउँपालिका, भंगाहा गाउँपालिका, बलवा गाउँपालिका, औरही गाउँपालिका, पिपरा गाउँपालिका, एकडारा गाउँपालिका
धनुषा
उपमहानगरपालिका (१) जनकपुर उपमहानगरपालिका
नगरपालिका (८) गणेशमान चारनाथ नगरपालिका, धनुषाधाम नगरपालिका, योगीबाबा नगरपालिका, सहिदनगर नगरपालिका, सप्तऋषि नगरपालिका, क्षिरेश्वरनाथ नगरपालिका, मिथिला नगरपालिका, नगराइन नगरपालिका
गाउँपालिका (४) जमुनी गाउँपालिका, मिथिला बिहारी गाउँपालिका, हंसपुर गाउँपालिका,कमला सिद्धिदात्री गाउँपालिका
सर्लाही
नगरपालिका (८) हरिपुर्वा नगरपालिका, श्रीनगर सागरनाथ नगरपालिका, बरहथवा नगरपालिका, बलरा नगरपालिका, हरिपुर नगरपालिका, लालबन्दी नगरपालिका, मलंगवा नगरपालिका, हरिवन नगरपालिका
गाउँपालिका (८) कविलासी गाउँपालिका, कर्मैया गाउँपालिका, धनकौल पश्चिम गाउँपालिका, चन्द्रनगर गाउँपालिका, विष्णु गाउँपालिका, बेल्ही गाउँपालिका, गोडैता गाउँपालिका, रामनगर बहुअर्वा गाउँपालिका
सिरहा
नगरपालिका (६) गोलबजार नगरपालिका, धनगढीमाई नगरपालिका, मिर्चैया नगरपालिका, लहान नगरपालिका, सिराहा नगरपालिका, सुखीपुर नगरपालिका
गाउँपालिका (६) औरही गाउँपालिका, कर्जन्हा गाउँपालिका, कल्याणपुर जब्दी गाउँपालिका, विष्णुपुर प्रम गाउँपालिका, भगवानपुर गाउँपालिका, महेशपुर पतारी गाउँपालिका
भक्तपुर
नगरपालिका (४) चाँगुनारायण नगरपालिका, भक्तपुर नगरपालिका, मध्यपुर थिमी नगरपालिका, सूर्यविनायक नगरपालिका
रामेछाप
नगरपालिका (२) मन्थली नगरपालिका, रामेछाप नगरपालिका
गाउँपालिका (६) उमाकुण्ड गाउँपालिका, खाँडादेवी गाउँपालिका, गोकुलगंगा गाउँपालिका, दोरम्बा गाउँपालिका, लिखु गाउँपालिका, सुनापति गाउँपालिका
सिन्धुपाल्चोक
नगरपालिका (३) चौतारा साँगाचोकगढी नगरपालिका, बाह्रबिसे नगरपालिका, मेलम्ची नगरपालिका
गाउँपालिका (९) इन्द्रावती गाउँपालिका, जुगल गाउँपालिका, पाँचपोखरी थाङपाल गाउँपालिका, बलेफी गाउँपालिका, भोटेकोसी गाउँपालिका, लिसंखु पाखर गाउँपालिका, सुनकोसी गाउँपालिका, हेलम्बु गाउँपालिका, त्रिपुरासुन्दरी गाउँपालिका
सिन्धुली
नगरपालिका (२) कमलामाई नगरपालिका, दुधौली नगरपालिका
गाउँपालिका (७) गोलन्जर गाउँपालिका, घ्याङलेख गाउँपालिका, तीनपाटन गाउँपालिका, फिक्कल गाउँपालिका, मरिण गाउँपालिका, सुनकोसी गाउँपालिका, हरिहरपुरगढी गाउँपालिका
काभ्रेपलान्चोक
नगरपालिका (६) धुलिखेल नगरपालिका, बनेपा नगरपालिका, पनौती नगरपालिका, पाँचखाल नगरपालिका, नमोबुद्ध नगरपालिका, मण्डन नगरपालिका
गाउँपालिका (७) खानीखोला गाउँपालिका, चौँरीदेउराली गाउँपालिका, तेमाल गाउँपालिका, बेथानचोक गाउँपालिका, भुम्लु गाउँपालिका, महाभारत गाउँपालिका, रोसी गाउँपालिका
दोलखा
नगरपालिका (२) जिरी नगरपालिका, भीमेश्वर नगरपालिका
गाउँपालिका (७) कालिञ्चोक गाउँपालिका, गौरीशंकर गाउँपालिका, तामाकोसी गाउँपालिका, मेलुङ गाउँपालिका, बिगु गाउँपालिका, बैतेश्वर गाउँपालिका, सैलुङ गाउँपालिका
धादिङ
नगरपालिका (२) धुनीबेँसी नगरपालिका, नीलकण्ठ नगरपालिका
गाउँपालिका (११) खनियाबास गाउँपालिका, गजुरी गाउँपालिका, गल्छी गाउँपालिका, गंगाजमुना गाउँपालिका, ज्वालामुखी गाउँपालिका, थाक्रे गाउँपालिका, नेत्रावती गाउँपालिका, बेनीघाट रोराङ गाउँपालिका, रुबी भ्याली गाउँपालिका, सिद्धलेक गाउँपालिका, त्रिपुरासुन्दरी गाउँपालिका
रसुवा
गाउँपालिका (५) उत्तरगया गाउँपालिका, कालिका गाउँपालिका, गोसाईँकुण्ड गाउँपालिका, नौकुण्ड गाउँपालिका, पार्वतीकुण्ड गाउँपालिका
काठमाडौं
महानगरपालिका (१) काठमाडौं महानगरपालिका
नगरपालिका (८) कागेश्वरी मनहरा नगरपालिका, कीर्तिपुर नगरपालिका, गोकर्णेश्वर नगरपालिका, चन्द्रागिरी नगरपालिका, टोखा नगरपालिका, तारकेश्वर नगरपालिका, नागार्जुन नगरपालिका, बूढानीलकण्ठ नगरपालिका
नुवाकोट
नगरपालिका (२) विदुर नगरपालिका, ककनी नगरपालिका
गाउँपालिका (१०) किस्पाङ गाउँपालिका, कोल्पु गाउँपालिका, तादी गाउँपालिका, तारकेश्वर गाउँपालिका, दुप्चेश्वर गाउँपालिका, पञ्चकन्या गाउँपालिका, बेलकोटगढी गाउँपालिका, मेघाङ गाउँपालिका, शिवपुरी गाउँपालिका, सूर्यगढी गाउँपालिका
चितवन
महानगरपालिका (१) भरतपुर महानगरपालिका
नगरपालिका (५) कालिका नगरपालिका, खैरहनी नगरपालिका, माडी नगरपालिका, रत्ननगर नगरपालिका, राप्ती नगरपालिका
गाउँपालिका (१) इच्छाकामना गाउँपालिका
मकवानपुर
उपमहानगरपालिका (१) हेटौँडा उपमहानगरपालिका
नगरपालिका (१) थाहा नगरपालिका
गाउँपालिका (८) इन्द्रसरोवर गाउँपालिका, कैलाश गाउँपालिका, बकैया गाउँपालिका, बागमती गाउँपालिका, भीमफेदी गाउँपालिका, मकवानपुरगढी गाउँपालिका, मनहरी गाउँपालिका, राक्सिराङ गाउँपालिका
ललितपुर
महानगरपालिका (१) ललितपुर महानगरपालिका
नगरपालिका (२) गोदावरी नगरपालिका, महालक्ष्मी नगरपालिका
गाउँपालिका (३) कोन्ज्योसोम गाउँपालिका, बागमती गाउँपालिका, महांकाल गाउँपालिका
बाग्लुङ
नगरपालिका (४) गल्कोट नगरपालिका, जैमुनी नगरपालिका, ढोरपाटन नगरपालिका, बाग्लुङ नगरपालिका
गाउँपालिका (५) काठेखोला गाउँपालिका, तमानखोला गाउँपालिका, ताराखोला गाउँपालिका, निसीखोला गाउँपालिका, बडिगाड गाउँपालिका, वरेङ गाउँपालिका
गोरखा
नगरपालिका (२) गोरखा नगरपालिका, पालुङटार नगरपालिका
गाउँपालिका (९) आरूघाट गाउँपालिका, गण्डकी गाउँपालिका, चुमनुव्री गाउँपालिका, धार्चे गाउँपालिका, भीमसेन गाउँपालिका, सहिद लखन गाउँपालिका, सिरानचोक गाउँपालिका, सुलीकोट गाउँपालिका, अजिरकोट गाउँपालिका
कास्की
महानगरपालिका (१) पोखरा लेखनाथ महानगरपालिका
गाउँपालिका (४) अन्नपूर्ण गाउँपालिका, माछापुच्छे गाउँपालिका, मादी गाउँपालिका, रूपा गाउँपालिका
लमजुङ
नगरपालिका (४) बेसीसहर नगरपालिका, मध्यनेपाल नगरपालिका, राइनास नगरपालिका, सुन्दरबजार नगरपालिका
गाउँपालिका (४) क्व्होलासोथार गाउँपालिका, दूधपोखरी गाउँपालिका, दोर्दीगाउँपालिका, मस्र्याङ्दी गाउँपालिका
मनाङ
गाउँपालिका (३) चामे गाउँपालिका, नासो गाउँपालिका, नेस्याङ गाउँपालिका
मुस्ताङ
गाउँपालिका (५) घरपझोङ गाउँपालिका, थासाङ गाउँपालिका, दालोमे गाउँपालिका, लोमन्थाङ गाउँपालिका, बाह्रगाउँ मुक्तिक्षेत्र गाउँपालिका
म्याग्दी
नगरपालिका (१) बेनी नगरपालिका
गाउँपालिका (५) अन्नपूर्ण गाउँपालिका, धौलागिरि गाउँपालिका, मंगला गाउँपालिका, मालिका गाउँपालिका, रघुगंगा गाउँपालिका
नवलपरासी
नगरपालिका (७) कावासोती नगरपालिका नगरपालिका, गैँडाकोट नगरपालिका, देवचुली नगरपालिका, बर्दघाट नगरपालिका, मध्यबिन्दु नगरपालिका, रामग्राम नगरपालिका, सुनवल नगरपालिका
गाउँपालिका (८) त्रिवेणीसुस्ता गाउँपालिका, पाल्हीनन्दन गाउँपालिका, प्रतापपुर गाउँपालिका, बुङ्दीकाली गाउँपालिका, बुलिङटार गाउँपालिका, विनयी गाउँपालिका, सरावल गाउँपालिका, हुप्सेकोट गाउँपालिका
पर्वत
नगरपालिका (२) कुस्मा नगरपालिका, फलेवास नगरपालिका
गाउँपालिका (५) जलजला गाउँपालिका, पैयुँ गाउँपालिका, महाशिला गाउँपालिका, मोदी गाउँपालिका, विहादी गाउँपालिका
स्याङ्जा
नगरपालिका (५) गल्याङ नगरपालिका, चापाकोट नगरपालिका, पुतलीबजार नगरपालिका, भीरकोट नगरपालिका, वालिङ नगरपालिका
गाउँपालिका (६) अर्जुनचौपारी गाउँपालिका, आँधीखोला गाउँपालिका, कालीगण्डकी गाउँपालिका, फेदीखोला गाउँपालिका, बिरुवा गाउँपालिका, हरिनास गाउँपालिका
तनहुँ
नगरपालिका (४) भानु नगरपालिका, भिमाद नगरपालिका, व्यास नगरपालिका, शुक्लागण्डकी नगरपालिका
गाउँपालिका (६) आँबुखैरेनी गाउँपालिका, रिसिङ गाउँपालिका, घिरिङ गाउँपालिका, देवघाट गाउँपालिका, म्याग्दे, गाउँपालिका बन्दीपुर गाउँपालिका
रूपन्देही
उपमहानगरपालिका (१) बुटवल उपमहानगरपालिका
नगरपालिका (५) देवदह नगरपालिका, लुम्बिनी सांस्कृतिक नगरपालिका, सैनामैना नगरपालिका, सिद्धार्थनगर नगरपालिका, तिलोत्तमा, नगरपालिका
गाउँपालिका (१०) गैडहवा गाउँपालिका, कञ्चन गाउँपालिका, कोटहीमाई गाउँपालिका, मर्चवारी गाउँपालिका, मायादेवी गाउँपालिका, ओमसतिया गाउँपालिका, रोहिणी गाउँपालिका, सम्मरीमाई गाउँपालिका, सियारी गाउँपालिका, शुद्धोधन गाउँपालिका
कपिलवस्तु
नगरपालिका (६) कपिलवस्तु नगरपालिका, बुद्धभूमि नगरपालिका, शिवराज नगरपालिका, महाराजगन्ज नगरपालिका, कृष्णनगर नगरपालिका, वाणगंगा नगरपालिका
गाउँपालिका (४) मायादेवी गाउँपालिका, यशोधरा गाउँपालिका, शुद्धोधन गाउँपालिका, विजयनगर गाउँपालिका
पाल्पा
नगरपालिका (२) रामपुर नगरपालिका, तानसेन नगरपालिका
गाउँपालिका (८) निस्दी गाउँपालिका, पूर्वखोला गाउँपालिका, रम्भा गाउँपालिका, माथागढी गाउँपालिका, तिनाउ गाउँपालिका, बगनासकाली गाउँपालिका, रिब्दिकोट गाउँपालिका, रैनादेवी छहरा गाउँपालिका
अर्घाखाँची
नगरपालिका (३) सन्धिखर्क नगरपालिका, शीतगंगा नगरपालिका, भूमिकास्थान नगरपालिका
गाउँपालिका (३) छत्रदेव गाउँपालिका, पाणिनी गाउँपालिका, मालारानी गाउँपालिका
गुल्मी
नगरपालिका (२) मुसिकोट नगरपालिका, रेसुंगा नगरपालिका
गाउँपालिका (१०) कालीगण्डकी गाउँपालिका, गुल्मीदरबार गाउँपालिका, सत्यवती गाउँपालिका, चन्द्रकोट गाउँपालिका रुरु गाउँपालिका, छत्रकोट गाउँपालिका, धुर्कोट गाउँपालिका, मदाने गाउँपालिका, मालिका गाउँपालिका, इस्मा गाउँपालिका
रोल्पा
नगरपालिका (१) रोल्पा नगरपालिका
गाउँपालिका (९) त्रिवेणी गाउँपालिका, दुईखोली गाउँपालिका, माडी गाउँपालिका रुन्टीगढी गाउँपालिका, लुङग्री गाउँपालिका, सुकीदह गाउँपालिका, सुनछहरी गाउँपालिका, सुवर्णावती गाउँपालिका, थवाङ गाउँपालिका
प्युठान
नगरपालिका (२) प्युठान नगरपालिका, स्वर्गद्वारी नगरपालिका
गाउँपालिका (७) गौमुखी गाउँपालिका, माण्डवी गाउँपालिका, सरुमारानी गाउँपालिका, मल्लरानी गाउँपालिका, नौवहिनी गाउँपालिका, झिमरुक गाउँपालिका, ऐरावती गाउँपालिका
दाङ
उपमहानगरपालिका (२) तुल्सीपुर उपमहानगरपालिका, घोराही उपमहानगरपालिका
नगरपालिका (१) लमही नगरपालिका,
गाउँपालिका (७) बंगलाचुली गाउँपालिका, दंगीशरण गाउँपालिका, गढवा गाउँपालिका, राजपुर गाउँपालिका, राप्ती गाउँपालिका, शान्तिनगर गाउँपालिका, बबई गाउँपालिका
बाँके
उपमहानगरपालिका (१) नेपालगन्ज उपमहानगरपालिका
नगरपालिका (१) कोहलपुर नगरपालिका
गाउँपालिका (६) नरैनापुर गाउँपालिका, राप्तीसोनारी गाउँपालिका, बैजनाथ गाउँपालिका, खजुरा गाउँपालिका, डुडुवा गाउँपालिका, जानकी गाउँपालिका
बर्दिया
नगरपालिका (६) गुलरिया नगरपालिका, मधुवन नगरपालिका, राजापुर नगरपालिका, ठाकुरबाबा नगरपालिका, बासगढी नगरपालिका, बारबर्दिया नगरपालिका
गाउँपालिका (२) बढैयाताल गाउँपालिका, गेरुवा गाउँपालिका
रुकुम
नगरपालिका (३) मुसिकोट नगरपालिका, चौरजहारी नगरपालिका, आठबिसकोट नगरपालिका
गाउँपालिका (६) पुथा उत्तरगंगा गाउँपालिका, भूमे गाउँपालिका, सिस्ने गाउँपालिका, बाँफिकोट गाउँपालिका, त्रिवेणी गाउँपालिका, सानी भेरी गाउँपालिका
सल्यान
नगरपालिका (३) शारदा नगरपालिका, बागचौर नगरपालिका, बनगाड कुपिन्डे नगरपालिका
गाउँपालिका (७) कालीमाटी गाउँपालिका, त्रिवेणी गाउँपालिका, कपुरकोट गाउँपालिका, छत्रेश्वरी गाउँपालिका, ढोरचौर गाउँपालिका, कुमाखमालिका गाउँपालिका, दार्मा गाउँपालिका
डोल्पा
नगरपालिका (२) ठूली भेरी नगरपालिका, त्रिपुरासुन्दरी नगरपालिका
गाउँपालिका (६) डोल्पो बुद्ध गाउँपालिका, से फोक्सुन्डो गाउँपालिका, जगदुल्ला गाउँपालिका, मुड्केचुला गाउँपालिका, काइके गाउँपालिका, छार्का ताङसोङ गाउँपालिका
जुम्ला
नगरपालिका (१) चन्दननाथ नगरपालिका
गाउँपालिका (७) कनकासुन्दरी गाउँपालिका, सिँजा गाउँपालिका, हिमा गाउँपालिका, तिला गाउँपालिका, गुठीचौर गाउँपालिका, तातोपानी गाउँपालिका, पातारासी गाउँपालिका
मुगु
नगरपालिका (१) छायानाथ रारा नगरपालिका
गाउँपालिका (३) मुगुम कार्मारोंग गाउँपालिका, सोरु गाउँपालिका, खत्याड गाउँपालिका
हुम्ला
गाउँपालिका (७) सिमकोट गाउँपालिका, नाम्खा गाउँपालिका, खार्पुनाथ गाउँपालिका, सर्केगाड गाउँपालिका, चंखेली गाउँपालिका, अदानचुली गाउँपालिका, ताँजाकोट गाउँपालिका
कालिकोट
नगरपालिका (३) खाँडाचक्र नगरपालिका, रास्कोट नगरपालिका, तिलागुफा नगरपालिका
गाउँपालिका (६) पचालझरना गाउँपालिका, सान्नी त्रिवेणी गाउँपालिका, नरहरिनाथ गाउँपालिका, कालिका गाउँपालिका, महावै गाउँपालिका, पलाता गाउँपालिका
जाजरकोट
नगरपालिका (३) भेरी नगरपालिका, छेडागाड नगरपालिका, त्रिवेणी नलगाड नगरपालिका
गाउँपालिका (४) बारेकोट गाउँपालिका, कुसे गाउँपालिका, जुनीचाँदे गाउँपालिका, शिवालय गाउँपालिका
दैलेख
नगरपालिका (४) नारायण नगरपालिका, दुल्लु नगरपालिका, चामुन्डा बिन्द्रासैनी नगरपालिका, आठबिस नगरपालिका
गाउँपालिका (७) भगवतीमाई गाउँपालिका, गुराँस गाउँपालिका, डुंगेश्वर गाउँपालिका, नौमुले गाउँपालिका, महाबु गाउँपालिका, भैरवी गाउँपालिका, ठाँटीकाँध गाउँपालिका
सुर्खेत
नगरपालिका (५) वीरेन्द्रनगर नगरपालिका, भेरीगंगा नगरपालिका, गुर्भाकोट नगरपालिका, पञ्चपुरी नगरपालिका, लेकबेसी नगरपालिका
गाउँपालिका (४) चौकुने गाउँपालिका, बराहताल गाउँपालिका, चिङाड गाउँपालिका, सिम्ता गाउँपालिका
बाजुरा
नगरपालिका (४) बडीमालिका नगरपालिका, त्रिवेणी नगरपालिका, बुढीगंगा नगरपालिका, बुढीनन्दा नगरपालिका
गाउँपालिका (५) गौमुल गाउँपालिका, पाण्डव गुफा गाउँपालिका, स्वामीकार्तिक गाउँपालिका, छेडेदह गाउँपालिका, हिमाली गाउँपालिका
डोटी
नगरपालिका (२) दिपायल सिलगढी नगरपालिका, शिखर नगरपालिका
गाउँपालिका (७) पूर्वीचौकी गाउँपालिका, बडीकेदार गाउँपालिका, जोरायल गाउँपालिका, सायल गाउँपालिका, आदर्श गाउँपालिका, केआइसिं गाउँपालिका, बोगटान गाउँपालिका
अछाम
नगरपालिका (४) मंगलसेन नगरपालिका, कमलबजार नगरपालिका, साँफेबगर नगरपालिका, पञ्चदेवल विनायक नगरपालिका
गाउँपालिका (६) चौरपाटी गाउँपालिका, मेल्लेख गाउँपालिका, बान्नीगढी जयगढ गाउँपालिका, रामारोशन गाउँपालिका, ढकारी गाउँपालिका, तुर्माखाँद गाउँपालिका
दार्चुला
नगरपालिका (३) महाकाली नगरपालिका, शैल्यशिखर नगरपालिका, मालिकार्जुन नगरपालिका
गाउँपालिका (६) अपिहिमाल गाउँपालिका, दुहुँ गाउँपालिका, नौगाड गाउँपालिका, मार्मा गाउँपालिका, लेकम गाउँपालिका, व्यास गाउँपालिका
बैतडी
नगरपालिका (४) दशरथचन्द नगरपालिका, पाटन नगरपालिका, मेलौली नगरपालिका, पुर्चौडी नगरपालिका
गाउँपालिका (६) सुर्नया गाउँपालिका, सिगास गाउँपालिका, शिवनाथ गाउँपालिका, पञ्चेश्वर गाउँपालिका, दोगडाकेदार गाउँपालिका, डिलासैनी गाउँपालिका
डडेल्धुरा
नगरपालिका (२) अमरगढी नगरपालिका, परशुराम नगरपालिका
गाउँपालिका (५) आलिताल गाउँपालिका, भागेश्वर गाउँपालिका, नवदुर्गा गाउँपालिका, अजयमेरु गाउँपालिका, गन्यापधुरा गाउँपालिका
कञ्चनपुर
नगरपालिका (७) भीमदत्त नगरपालिका, पुनर्वास नगरपालिका, वेदकोट नगरपालिका, महाकाली नगरपालिका, शुक्लाफाँटा नगरपालिका, बेलौरी नगरपालिका, कृष्णपुर नगरपालिका
गाउँपालिका (२) बेलडाँडी गाउँपालिका, लालझाडी गाउँपालिका
कैलाली
उपमहानगरपालिका (१) धनगढी उपमहानगरपालिका
नगरपालिका (६) टीकापुर नगरपालिका, घोडाघोडी नगरपालिका, लम्कीचुहा नगरपालिका, भजनी नगरपालिका, गोदावरी नगरपालिका, गौरीगंगा नगरपालिका
गाउँपालिका (६) जानकी गाउँपालिका, बर्दगोरिया गाउँपालिका, मोहन्याल गाउँपालिका, कैलारी गाउँपालिका, जोशीपुर गाउँपालिका, चुरे गाउँपालिका
बझाङ
नगरपालिका (२) जयपृथ्वी नगरपालिका, बुंगल नगरपालिका
गाउँपालिका (९) केदारस्युँ गाउँपालिका, खप्तडछान्ना गाउँपालिका, छबिसपाथिभेरा गाउँपालिका, तलकोट गाउँपालिका, थलारा गाउँपालिका, दुर्गाथली गाउँपालिका, मष्टा गाउँपालिका, बित्थडचिर गाउँपालिका, सुर्मा गाउँपालिका


text: पटना । उत्तरप्रदेश क तर्ज पर बिहार मे सहो सौ-सौ टकाक नोट स बनल माला जदयू स निलंबित सांसद डॉ एजाज अली कए एयरपोर्ट पर गला मे देल गेल। मुदा एजाज अली माला ग्रहण केलाक बाद पत्रकार स इ कहबा स वंचित रहलाह जे समर्थक क दिस स भेटल इ मालारूपी टका स गरीब जनताक विकास करब। कारण रहल जे ओहि ठाम उपस्थित जनता ओहि माला मे स अपन-अपन हिस्सा लैत गेल आ माला मे गुथल फूल टन नेताजीक गला मे रहि गेल। नेता जी जनताक एहि सोच स परिचित नहि छलाह। जनताक एहि काज कए ओ लूटक नाम द देलथि। जनता नेताजीकएहि गप स दुखी अछि। जनताक कहब छल जे नेताजी त हमरे सब पर खर्च करबाक गप पत्रकार सब स कहबाक विचार केने छलाह। हम सब नेताजी कए काज आसान करि देलहुं आ अपन-अपन हिसा अपने ल लेलहुं। कहल जा रहल अछि जे एहि माला मे कुल एक लाख क नोट गुंथल छल। एहि संबंध मे पूछला पर डॉ एजाज अली कहला जे गरीब, पिछड़ा, दलित आ अकलियत सब किछ टका जमाकरि हमरा माला पहिरा सम्मान करै चाहैत छल, मुदा विरोधी पार्टीक लोक भीड़ मे शामिल भ माला लूटि लेलथि किया कि ओ हमर सम्मान नहि देखए चाहैत छथि ओ कहला अगर टका क माला हुनका द देल जइतै त ओहि टका स ओ पिछड़ा, दलित, अल्पसंख्यक समुदाय क महिला क लेल नुआ कीन बांटी देबाक काज करितहुं, मुदा इ संभव नहि भ सकल।


text: पटना । दलहन क खेती क प्रति उदासीन भ रहल किसान क लेलएकटा नीक समाद अछि। फिलहाल प्रदेश मे दलहन बीज क संकट अछि। बीज क बदलाव दर मात्र 20 प्रतिशत अछि, एकरा 33 प्रतिशत पर पहुंचेबाक लक्ष्य राखल गेल अछि। पुरनका प्रभेद क बीज क वजह स पैदावार कम भ गेल अछि। लक्ष्य प्राप्त करबा लेल केन्द्र प्रायोजित योजना क तहत त्रिपक्षीय एकरारनामा होएत। जाहि स किसान कए उन्नत बीज उत्पादन क लेल प्रेरित कैल जाएत। कृषि वैज्ञानिक क अनुसार दलहन क बुआई अगिला सप्ताह शुरू भ जाएत। कृषि विभाग क अनुसार दलहन बीज उत्पादन क लेल किसान, कृषि विभाग आ बिहार राज्य बीज निगम क बीच त्रिपक्षीय समझौता हेबाक अछि। किसान कए बीज पर प्रति क्ंिवटल एक हजार टका प्रोत्साहन राशि देल जाएत, जाहि मे 250 टका बीज प्रसंस्करण क लेल देल जाएत। कृषि विभाग क दिस स जिला कृषि पदाधिकारी आ प्रखंड कृषि प्रसार अधिकारी समझौता पत्र पर हस्ताक्षर करताह। कृषि पदाधिकारी किसान कए तकनीकी जानकारी उपलब्ध करौताह। जखनकि बीज निगम द्वारा ग्रेडिंग आ बीज खरीद क गारंटी देल जाएत। बीज पर प्रोत्साहन राशि क भुगतान ग्रेडिंग क बाद होएत। खाद्य सुरक्षा मिशन क तहत एहि बेर सबटा जिला कए दलहन उत्पादन मे शामिल कैल गेल अछि। पूर्व मे केवल 13टा जिला शामिल छल। आब बीज उत्पादन क लेल उत्क्रमित दलहन विकास योजना लागू कैल जाएत। योजना क तहत प्रत्येक किसान कए पांच हेक्टेयर तक क लेल बीज पर अनुदान भेटत। खाद्य सुरक्षा मिशन क तहत बीज पर 20 प्रतिशत अनुदान देल जाएगा। एहि बेर धान क बेसी खेती नहि भ सकल अछि ताहि लेल अगता दलहन क खेती होएत।


text:
(लेखक एक अनुभवी मैथिल छथि, निर्माता-निर्देशक: मैथिली फिल्म हाफ मर्डर, बाजार तथा निर्यात प्रबंधक, निजी व्यवसायक संग कोरपोरेट कन्सल्टैन्ट रूप मे दिल्ली मे कार्यरत)
युद्ध के शंखनाद भऽ चूकल अछि और आब जीत के बादे रथ रूकत ई युद्ध धर्म और अधर्म, न्याय और अन्याय, अपमान और स्वाभिमान के बीच अछि। अतः एहि मे अपन और आन, सहयोगी और विरोधी, मित्र और शत्रु के विभेद कर्म के आधार पर हेबाक चाही। आब बोली पर नै!
सब के कार्यशैली पर व्यक्तित्व के पहचान हेबाक चाही। कथनी किछु और करनी किछु और वला मानसिकता आब पाछू धकला गेला। आब मिथिलावासी के बस एकहि टा मुद्दा अछि। ‘मैथिली-मिथिला के समग्र विकास, अपन धरोहर के रक्षा और विश्व पटल पर एकर पहचान’। जे एहि विचारधारा पर संग देला सैह शुभचिंतक बाकी सब फेल।
जेना कोबी, परवल, सेब और अन्य तरहक फल, सब्जी बारहो महिना छत्तीस दिन भेटैत रहैत अछि तहिना अपना सबहक दिस कोल्ड स्टोरेज के व्यवस्था कऽ आम के सुरक्षित राखि बारहो महिना उपलब्ध नै कराओल जा सकैत अछि?
आम के उपलब्धता तऽ बहुत अछि मुदा अव्यवस्था के कारण लाखो रूपया के आम सब सीजन मे बर्बाद होइत अछि। अगर आम के सब वर्ग छोट सऽ पैघ होइत प्रक्रिया मे आवश्यकता अनुसार लघु उद्योग जकाँ हवा बिहारि मे खसैवला आम के क्रमशः आमचूर, अँचार, आम पापड़ इत्यादि के निर्माण कैल जाय। सरकार सब आई धैर की केलक?
अपन सबहक अँचार के सामने पँचरंगा अँचार पासैंग भरि टिकैत?
मुदा आई धैर कियो आन जगह के लोक स्वादे नै बुझलक। आम अपन सबहक प्रमुख फल अछि और प्रचुर मात्रा मे होईत अछि मुदा सही व्यवस्था नै होबय के कारण भारी मात्रा मे राई-छित्ती होइत अछि, औने पौने दाम मे बेचय पड़ैत अछि। जतेक भेराइटी के आम और ओतबे नीक स्वाद! बहुत पैघ व्यवसाय भऽ सकैत अछि।
हमरा जे उचित लागल कहलौ आब अहाँ मैथिल भाइ सब जे सोचू। हम तऽ कहब सरकार के जाय दियौ एतेक पाई वला मैथिल भाइ सब छी, आगू बढ़ू, दू तीन गोटा मिल कऽ एहि इण्डस्ट्री मे आऊ, जागाऊ, कोल्ड स्टोरेज बनाऊ एकटा बड पैघ उपलब्धि हैत। सरकार भरोसे पता नै कहिया दिन सुदिन हैत!!


text:
मोकामा। 10 जनवरी। छह कोच बला पटना-मोकामा फास्ट पैसेंजर ट्रेन आधा रातिमें एकाएक बर्निंग ट्रेन मे बदैल गेल। ट्रेनक चारि बोगी पूरा तरहे जड़ीकेँ खाख भ' गेल ओनाकि एहि बड़का हादसा मे किनको घायल घायल होयबाक खबैर नहि अछि। पूर्वी मध्य रेलवे केँ प्रवक्ता बतौलनि कि घटनाक समय ट्रेन स्टेशन यार्ड मे ठाढ़ छल।
सीपीआरओ राजेश कुमार कहलनि कि पटना - मोकामा मेमू पैसेंजर मंगलक राति करीब 11 बजे मोकामा स्टेशन पहुंचल। ऐहिक बाद ट्रेन मोकामा स्टेशन केँ यार्ड मे ठाढ़ क' देल गेल छल। देर राति करीब एक बजे ट्रेनक दू बोगी मे आगि लागि गेल। आगिकेँ काबू करबाक प्रयास मे आओर दू बोगी आगिक चपेट मे आएब गेल। बाद मे आगि पर काबू क' लेल गेल आओर एहि हादसा किनको हताहत होयबाक खबैर नहि अछि। एखन धरी आगि लगबाक कारणक पता नहि लगाओल जे सकल अछि।


text:
विशिष्ट व्यक्तित्व परिचय: डा. शेखर झा, मैथिली आइएएस गुरु
– अमित आनन्द, महिषीधाम, सहरसा।
संघ लोक सेवा आयोग २०१४ केर परिणाम आबि गेल आ मैथिली लेल शुभ समाचार सेहो सुनबा लेल भेटय लागल। कुल १५ गोटे मैथिली ऐच्छिक विषय सँ सफलता प्राप्त केलनि। समाचार संकलन करबाक क्रम मे पता चलैत अछि जे एहि समस्त मैथिली भाषा सँ सफल भाग्यशाली उम्मीदवार एकमात्र गुरु सँ विशेष प्रशिक्षित भेलाह। ओहेन प्रणम्य गुरुक नाम थीक पुर्णेन्दु शेखर ठाकुर – मुदा ओ अपन पुकारू नाम ‘शेखर झा’ सँ जानल जाइत छथि।
धमदाहा, पुर्णियां केर मूल निवासी पटना सँ उच्च शिक्षा प्राप्त दिल्ली मे मैथिली मंथन आइएएस एकेडमीक संचालन कय रहला अछि। क्षेत्रीय भाषाकेँ समर्पित भारतक एकमात्र संस्थान जे सिविल सेवा परीक्षाक तैयारी करबैत अछि, एहि संस्थान मे केवल मैथिली साहित्य पढायल जाइत अछि। २००६ सँ २०१४ धरि डा. शेखर केर मार्गदर्शन सँ कुल ५६ छात्र संघ लोक सेवा आयोग तथा ४० छात्र बिहार लोक सेवा आयोग मे मैथिली साहित्य केँ विषय रूप मे राखि सफल भऽ चुकला अछि।
सफलता प्राप्त कएनिहार मात्र मूल मिथिला वा कि वर्तमान मिथिला-निहित प्रान्त बिहारहि केर नहि बाहरो सँ मैथिली ऐच्छिक विषय सँ सफलता प्राप्त कएलनि अछि। हरियाणा सँ आदित्य भारद्वाज, गुजरात सँ सतीश कुमार, राजस्थान सँ राकेश कुमार, उत्तर प्रदेश सँ अमित कुमार आनन्द एहि सूची मे सर्वथा स्मरणीय छथि। मैथिली प्रारंभ वर्ष २००६ सँ आइ धरि सर्वाधिक अंक प्रतिशत और रिजल्ट प्रतिशत प्रदान करऽवला विषय बनल अछि। औसत अंक २२५ अंक प्राप्तांक बनि रहल अछि।
“एहि बेर सेहो मैथिली मंथन सँ लगभग ६० छात्र मेन्स मे शामिल भेल छल, एहि मे ३२ छात्र साक्षात्कार देलक आर अंतिम रूप सँ १५ छात्र सफलता प्राप्त केलक। २५% सफलता संघ लोक सेवा आयोग केर इतिहास मे कोनो संस्थान लेल गौरवक बात भेल। एहि तरहें हम अपन मातृभाषाक सेवा करबा मे गर्वक अनुभूति करैत छी।” डा. शेखर झा अपन अन्तर्मनक भावना आत्मविश्वास सँ भरल किछु एहि अन्दाज मे प्रकट करैत छथि। निश्चित रूप सँ मैथिलीक मान बढौवैल मे हिनक योगदान एहि आत्मविश्वास केर सर्जक बनि स्थापित भऽ चुकल अछि। यैह विश्वास मैथिली भाषा सँ परीक्षाक तैयार करयवला अभ्यर्थी-प्रतियोगीक जनमानस मे रामबाण समान काज करैत अछि। तखन न १५ केर १५ छात्र मैथिली मंथन केर मार्गदर्शन सँ आइएएस बनबाक सपना पूरा करैत अछि।
मैथिली एक विषय केर रूप मे: डा. शेखर झा
जाहि छात्रकेँ हिन्दी लिखब-पढब अबैत अछि, ओ मात्र १० दिनक प्रशिक्षण मे हिन्दिये जेकाँ मैथिली सेहो धाराप्रवाह लिखय लगैत अछि, कारण हिन्दी आ मैथिली साहित्यक ८० सँ ९०% शब्द मिलैत-जुलैत अछि, बाकी लेल व्याकरण बतेबा काल छात्र केँ बुझा देल जाइत अछि। एहि शब्द मे सेहो लगभग ५०% शब्द मगही, भोजपुरी, अंगिका, बज्जिका और अवधी मे प्रयोग कैल जाइत अछि। यैह कारण छैक जे युपी, एमपी, हरियाणा, राजस्थान आदि दोसर राज्यक छात्र सेहो मैथिली भाषा प्रति बड़ी तेजीसँ आकर्षित होइत आबि रहल अछि। दुर्भाग्यवश मिथिलाक्षेत्रहि सँ एनिहार छात्र ‘लिखबा मे कठीन’ कहि मैथिली रखबा सँ कतराइत अछि, नहि तऽ आइ एहि विषयक कारण बिहार सँ संघ लोक सेवा आयोग केर परीक्षा पास कएनिहार सब सँ अधिक होइत।
पढेबाक पद्धति: मैथिली मंथन आइएएस एकेडमी (दिल्ली)
पहिल चरण: ८-१० दिन मे मैथिली लिखनाय सिखायल जाइछ।
दोसर चरण: विषय-वस्तुक विश्लेषण कैल जाइछ। पूछल गेल प्रश्न आ पूछल जाय योग्य प्रश्नक उत्तर मोडेल बतायल जाइछ। फेर ओहि सब पर नोट्स लिखायल जाइत अछि, किछु तैयार सामग्रीक नोट्स सेहो उपलब्ध करायल जाइछ।
तेसर चरण: दोसर पत्र जतय पद्य और गद्य केर पाठ्य अछि ओकरा लेल कक्षा (class) मे पंक्तिबद्ध (line by line) अर्थात् भाव आ तकनीकी पक्ष सहित विश्लेषण कैल जाइछ, पुन: प्रश्नोत्तर विश्लेषण करैत नोट्स लिखेनाय केर संग-संग तैयारी नोट्स सेहो उपलब्ध करायल जाइछ।
चारिम चरण: कक्षा टेस्ट और प्रारंभिक परीक्षा (P.T.) परिणामक बाद मुख्य परीक्षा केन्द्रित जाँच (Mains Oriented Tests) कुल १५ बेर लेल जाइत अछि।
२०१४ केर सिविल सेवा मे ‘मैथिली मंथन’ सँ पास कएनिहार छात्र:
१. रोहन कुमार झा – रैंक ९५ – झारखंड सँ छथि। वर्तमान मे आइपीएस केर ट्रेनिंग मे छथि।
२. मयंक कुमार – रैंक २२३ – मूल घर हरिपुर – बक्शीटोल, वर्तमान – पटना
३. सावन कुमार – रैंक २८५ – खगड़िया
४. नीरज कुमार – रैंक ४२७ – गाम: प्रसाद, मधुबनी
५. प्रसन्न कुमार – रैंक ५७५ – गाम: बनगाँव, सहरसा
६. संतोष कुमार – रैंक ८१५ – गाम: चान्दीपुर, सुपौल
७. राजीव रंजन – रैंक ८३७ – गोपालगंज
८. प्रवीण प्रकाश – रैंक ८४३ – रामबाग, पुर्णियां
९. प्रवीण शेखर – रैंक ८४६ – रामबाग, पुर्णियां
१०. राजेश कुमार – रैंक ८९५ – शिवहर
११. आदित्य कुमार आनन्द – रैंक ९८० – गाम: सिकियारा, मधेपुरा
१२. सरोज कुमार – रैंक ९८४ – गाम: पताशा (नरहार), समस्तीपुर
१३. अमित कुमार आनन्द – रैंक १०९३, गाजीपुर, उत्तर प्रदेश
१४. ब्रज भूषण पाण्डेय – रैंक ११७५ – कैमुर
१५. रौशन कुमार – रैंक ११९२, सहरसा


text:
विचार
– प्रवीण नारायण चौधरी
आब कि हेतय नेपाल मे
(हमर समीक्षाः नेपाल, न्याय आ राजनीति के परिप्रेक्ष्य आ नव सर्वोत्कृष्ट संविधान के तत्काल असरि, जनताक दुर्गति मादे)
एखन नेपाल के न्याय व्यवस्था बहुत बेसी चर्चा मे अछि। तहिना कोरोना सन भयावह महामारी के समय राजनीतिक उथल-पुथल सेहो अत्यधिक चर्चा मे अछि। नेपाल के न्याय व्यवस्था सम्बन्ध मे ‘गोरखा राजा के न्याय’ एक दिश नीक पक्ष केँ देखबैत रहल अछि त दोसर दिश ‘यहाँ मुखे कानून छ’ अर्थात् वरिया के मुंहे कानून कहल जेबाक खराब पक्ष सेहो अछि। हाल सर्वोच्च न्यायालय मे दर्जनों रिट (याचिका) जे राजनीतिक निर्णय सँ सम्बन्धित अछि ताहि पर चर्चा काफी जोर पर अछि। एक दिश एहि ठामक राजनीतिक दल जे नव संविधान अन्तर्गत आम चुनाव भेलाक बाद संघीय सरकार गठन केलक, लेकिन आपसी गुटबाजी चरम पर रहबाक कारण दलीय विभाजनक शिकार होइत आखिरकार ५ वर्ष लेल गठित संसद केँ विघटित कय देल गेल अछि। लेकिन एहि विघटन केँ जायज आ नाजायज माननिहार पुनः दुइ पक्ष आ मत रखनिहार अछि आर सर्वोच्च न्यायालय मे एहि सँ जुड़ल रिट पर बहस चलि रहल अछि।
मात्र ६ मास के भीतर विघटन के प्रक्रिया दुइ बेर भेल। पहिल बेर के विघटन के निर्णय केँ अवैधानिक करार देल गेल सर्वोच्च न्यायालय द्वारा। लेकिन संविधानक उपलब्ध धाराक अभ्यास करैत पुनः सत्तापक्ष द्वारा अपन स्वविवेक आ निर्णय द्वारा संसद केँ दुबारा विघटन कय देल गेल। पुनः विपक्ष सर्वोच्च मे निवेदक बनिकय न्याय के गोहार कयलक। आर न्याय मे संविधान व संवैधानिक धाराक व्याख्या बड़ा रोचक स्थिति मे पहुँचि गेल छैक। आइ सँ ६ वर्ष पूर्व २०७२ विक्रम संवत साल मे जखन ई संविधान जारी कयल गेल छलैक त एकरा विश्व केर उत्कृष्ट संविधान हेबाक, भारतीय संविधान सँ बेसी नीक, आदि-इत्यादि कतेको तरहक विशेष अलंकरण सँ अलंकृत करनिहार आ दुइ-तिहाई बहुमत के सरकार द्वारा जारी कयल गेल संविधान कहैत एकर आलोचक आ विरोध करनिहार केँ मुंह बन्द कय देल गेल छलैक। एतेक तक कि पड़ोसी मित्रराष्ट्र भारत जेकर सहभागिता नेपाल मे द्वंद्व के राजनीति केँ अन्त कय शान्ति बहाल करय मे बहुत बेसी महत्वपूर्ण रहलैक तेकरो द्वारा सर्वसम्मति सँ संविधान जारी नहि करबाक प्रत्यक्ष आग्रह आ विशेष दूत मार्फत समझेबाक-बुझेबाक काज कयल गेलैक त एहि लेल भारतक विरोध मे कतेको तरहक हल्ला-फसाद आ नाकाबन्दी आदिक एकतर्फी माहौल बना देल गेलैक। आर आइ संविधान अन्तर्गत प्रथमहि चयनित पुनः दुइ-तिहाई बहुमत के सत्तापक्ष अपनहि आन्तरिक विमतिक कारण एहेन स्थिति मे पहुँचि गेल अछि सर्वोत्कृष्ट संविधान के दावी करनिहार स्वयं अपनहि बनायल उत्कृष्ट धारा आ शब्दावली मे फँसि गेल अछि। एकटा उदाहरण देखियौक – बड़ा रोचक स्थिति के वर्णन करैत छैकः संविधानक धारा ७६(५) मे राष्ट्रपति द्वारा सही निर्णय नहि करबाक आ वर्तमान प्रधानमंत्री के पी ओली व सत्तापक्ष केर सोच-सिद्धान्त आ संचालन पद्धति केँ मदति करबाक लेल आ फेर सँ संसद विघटन करबाक लेल अन्यायपूर्ण ढंग सँ विपक्ष के अधिकार दमन करबाक आरोप लागल छैक। आखिर कि थिकैक ई धारा ७६?
नेपालक संविधान २०७२ के धारा ७६ आ १ सँ १० टा उपधारा मे कि उल्लेख कयल गेल अछि –
नेपालक संविधान २०७२ धारा ७६. मन्त्रिपरिषदक गठन:
(१) राष्ट्रपति द्वारा प्रतिनिधि सभा मे बहुमत प्राप्त संसदीय दल केर नेता केँ प्रधानमन्त्री नियुक्त कयल जायत आ हुनकहि अध्यक्षता मे मन्त्रिपरिषद केर गठन होयत ।
(२) उपधारा (१) अन्तर्गत प्रतिनिधि सभा मे कोनो टा दल केँ स्पष्ट बहुमत नहि हेबाक अवस्था मे प्रतिनिधि सभा मे प्रतिनिधित्व करनिहार दुइ वा दुइ सँ बेसी दल सभक समर्थन मे बहुमत प्राप्त कय सकनिहार प्रतिनिधि सभाक सदस्य केँ राष्ट्रपति द्वारा प्रधानमन्त्री नियुक्त कयल जायत ।
(३) प्रतिनिधि सभाक निर्वाचन के अन्तिम परिणाम घोषणा हेबाक तिथि सँ तीस दिन भीतर उपधारा (२) अन्तर्गत प्रधानमन्त्री नियुक्ति नहि भऽ सकबाक अवस्था मे या तेना नियुक्त प्रधानमन्त्री द्वारा उपधारा (४) अन्तर्गत विश्वासक मत प्राप्त नहि कय सकला पर राष्ट्रपति द्वारा प्रतिनिधि सभा मे सब सँ बेसी सदस्य रहल दल केर संसदीय दलक नेता केँ प्रधानमन्त्री नियुक्त कयल जायत ।
(४) उपधारा (२) वा (३) अन्तर्गत नियुक्त प्रधानमन्त्री द्वारा तेना नियुक्त भेल तिथि सँ तीस दिन भीतर प्रतिनिधि सभा सँ विश्वासक मत प्राप्त करय पड़त ।
(५) उपधारा (३) अन्तर्गत नियुक्त प्रधानमन्त्री द्वारा उपधारा (४) मुताबिक विश्वासक मत प्राप्त नहि कय सकबाक अवस्था मे उपधारा (२) अनुसारक कोनो सदस्य द्वारा प्रतिनिधि सभा मे विश्वासक मत प्राप्त कय सकबाक आधार प्रस्तुत कयलापर राष्ट्रपति द्वारा ताहि सदस्य केँ प्रधानमन्त्री नियुक्त कयल जायत ।
(६) उपधारा (५) अन्तर्गत नियुक्त प्रधानमन्त्री द्वारा उपधारा (४) मुताबिक विश्वासक मत प्राप्त करय पड़त ।
(७) उपधारा (५) अन्तर्गत नियुक्त प्रधानमन्त्री द्वारा विश्वासक मत प्राप्त नहि करय सकय मे या प्रधानमन्त्री नियुक्त नहि भऽ सकय मे प्रधानमन्त्रीक सिफारिस पर राष्ट्रपति द्वारा प्रतिनिधि सभा विघटन कय केँ छह मास भीतर दोसर प्रतिनिधि सभाक निर्वाचन सम्पन्न भऽ सकय तेहेन निर्वाचनक तिथि निर्धारित कयल जायत ।
(८) एहि संविधान मुताबिक भेल प्रतिनिधि सभाक निर्वाचन केर अन्तिम परिणाम घोषणा हेबाक वा प्रधानमन्त्रीक पद रिक्त भेल तिथि सँ पैंतीस दिन भीतर एहि धारा अन्तर्गत प्रधानमन्त्री नियुक्ति सम्बन्धी प्रक्रिया सम्पन्न करय पड़त ।
(९) राष्ट्रपति द्वारा प्रधानमन्त्रीक सिफारिस पर संघीय संसद केर सदस्य लोकनि केँ समावेशी सिद्धान्त मुताबिक प्रधानमन्त्री सहित बेसी सँ पच्चीस गोटे मन्त्री रहल मन्त्रिपरिषद गठन कयल जायत ।
स्पष्टीकरण : एहि भागक प्रयोजनक लेल “मन्त्री” कहला सँ उपप्रधानमन्त्री, मन्त्री, राज्य मन्त्री व सहायक मन्त्री बुझय पड़त।
(१०) प्रधानमन्त्री आर मन्त्री सामूहिक रूप मे सङ्घीय संसद प्रति उत्तरदायी हेता तथा मन्त्री अपन मन्त्रालयक काजक लेल व्यक्तिगत रूप मे प्रधानमन्त्री आ संघीय संसद प्रति उत्तरदायी हेता ।
उपरोक्त धारा ७६ केर ५म धारा धरि राजनीतिक यात्रा नव संविधान अन्तर्गत पहुँचि गेल अछि। ५म धारा के अन्तर्सम्बन्ध २रा धारा संग अछि। २रा धारा मे दलीय समर्थनक जिकिर स्पष्ट रूप सँ राखल गेल अछि। दलीय व्यवस्था मे जे चुनाव लड़त, दलीय घोषणापत्र के आधार पर चुनाव लड़त, आर दल केँ प्राप्त संसदक संख्या के गानियेकय राष्ट्रपति द्वारा मंत्रीमंडल गठनक प्रक्रिया आगू बढायल जायत, तखन वर्तमान समय विपक्षी दल केर गठबन्धन मे नेपाली कांग्रेस के नेता शेर बहादुर देउवा केँ नेकपा माओवादी केन्द्र (दल) केर समर्थन अतिरिक्त जनता समाजवादी पार्टी व नेकपा (एमाले) केर असन्तुष्ट संसद केर समर्थन के आधार केँ कतेक वैध मानल जाय आ राष्ट्रपति के स्वविवेक एहि ठाम कतेक सन्तुष्ट होबक छल, केवल एहि विन्दु मे मामिला फँसल छैक। हमरा हिसाब सँ राष्ट्रपतिक निर्णय दलीय मान्यता केँ उच्च प्राथमिकता दैत एहि ठाम माधव नेपाल गुट आ उपेन्द्र यादव गुट सँ प्राप्त संसदक संख्या केँ गिनती देउवाक पक्ष मे करितो पुनः ओली द्वारा दलीय आधार पर राखल गेल अपन दावी मे नेकपा एमाले आ जसपा के १२१ आ ३२ के संख्या जोड़िकय कुल १५३ संसदक गणित अपना पक्ष मे देखेलनि, जाहि पर राष्ट्रपति दुविधा मे फँसि गेलीह। आर तेँ ओ अपन निर्णय दुनू मे सँ किनको नहि देबाक निर्णय लेलीह। ओ दलील सेहो स्पष्ट रूप सँ देलीह। एक दिश दलीय समर्थनक सिद्धान्त आ दोसर दिश असन्तुष्ट नेताक खुलेआम समर्थन विपक्ष केँ, तेँ राष्ट्रपतिक निर्णय हमरा हिसाब सँ एतय कोनो गलत नहि छन्हि। दलीय मर्यादाक रक्षा संघीय लोकतांत्रिक गणतंत्र मे बहुत पैघ महत्व रखैत छैक आर सरकार बनेबाक लेल दल केँ प्राप्त संसदीय प्रतिनिधिक संख्या गानियेकय आर कोनो निर्णय लेल जाइत छैक। यदि गुटबाजी सँ उत्पन्न अन्तर्दलीय मतभिन्नता केँ आधार मानिकय ७६(५) अनुसार सरकार गठन होबय लागउ त ५ वर्ष मे २५ बेर एहि तरहक अराजक असन्तोष के अवस्था बनय लगतैक। असमय संसद विघटन केँ रोकबाक लेल किंवा नियंत्रित करबाक लेल सरकार गठन लेल ७६ धारा मे बहुत रास उपधारा छैक, सब धारा मे राष्ट्रपति कोनो प्रतिनिधि सभा सदस्यहि (व्यक्ति) केँ प्रधानमंत्री बनबाक लेल आह्वान करती, बाकी विश्वास मत प्राप्त करबाक परीक्षा पुनः संसदहि के पटल पर हेतैक, लेकिन एहि सब मे दलीय मर्यादा – दल के व्हीप (निर्देशन) अनुशासन आ व्यवहारिकता केँ देखबैत छैक। नेपाल के विपक्ष आ ओकर वकील के तर्क मे हमरा एतय दम नहि बुझा रहल अछि।
आगू देखू कि सब देखबैत अछि ई तथाकथित ‘सर्वोत्कृष्ट संविधान’। सर्वोच्च न्यायालय मे विपक्ष के तर्क (बहस) काल्हि धरि सम्पन्न भेल अछि। आब सत्तापक्ष केर तर्क (बहस) प्रस्तुत होयत। आब बेसी नहि, १०-१५ दिन मे सर्वोच्च के फैसला सेहो आबि जायत। देश मे अराजक राजनीति के अन्त हो आ जल्दी सँ जल्दी सब किछु पटरी पर आबि जाय, सब यैह कामना करैत अछि।
अन्त मे, ओली सरकार केर निर्णय पहिल बेर हमरा नाजायज बुझायल छल, लेकिन एहि बेर हमरा एकदम जायज बुझा रहल अछि। आब चुनाव एकमात्र समाधान अछि नेपाल मे। आन्तरिक गुटबाजी के कारण सरकार महत्वपूर्ण निर्णय सब नहि लय सकैत अछि। आपसी विमति के कारण दुइ-तिहाई के सरकार द्वारा देशहित मे कड़ा फैसला सब नहि लेल जा सकल। आगू सेहो ढुलमुल अवस्था सँ नीक फ्रेश मैनडेट (ताजा जनादेश) लेनाय उचित होयत। एखन राजनीतिक दल आ ओकर नीति सेहो प्रश्न मे अछि, एना लागि रहल अछि जे पारम्परिक राजनीतिक दल केँ कड़ा आत्मनिरीक्षण करैत नव नेपाल – समृद्ध नेपाल लेल नव कार्यनीति बनाबय पड़त। पुरान यथास्थितिवादी नीति पर देश केँ आगू बढेनाय संभव नहि अछि। तेँ, देशक सब राजनीतिक दल केँ चुनाव मे जेबाक संग-संग नव दिशानिर्देश आ घोषणापत्र मार्फत जनताक बीच मे जा कय जनादेश लेबाक अलावे आर कोनो उपाय नहि देखि रहल छी। अस्तु, हमर व्यक्तिगत विचार आ समीक्षा सँ सभक सहमति हो से जरूरी नहि, असहमति के तर्क आ सुझाव जरूर आबय से स्वागत करब।


text:
बेगुसराय। 23 मार्च। बखरी नगर पंचायत मे करोडों टाकाक घोटाला केर खिलाफ नगर पंचायत बचाओ संघर्ष समिति के बैनर तर आय गुरुवार दिन भ्रष्टाचार विरोधी मार्च निकालल गेल। भ्रष्टाचार विरोधी मार्च केर नेतृत्व सामाजिक कार्यकर्ता विकास वर्मा, अशोक महतो कुशवाहा, लल्लू पटेल, लूना राय, राजकुमार पंडित, विनोद शर्मा, महफूज साफी, अबूल हसन, सन्नी सिंह आदि कएलनि।
एहि मौका पर जगह - जगह नुक्कड सभा सेहो आयोजित कायल गेल। नुक्कड सभा क' संबोधित करैत सामाजिक कार्यकर्ता विकास वर्मा कहलनि कि बखरी नगर पंचायत मे पछिला दू-ढाई बरख सँ सुनियोजित साजिश केर तहत करोडों टाकाक घोटाला के अंजाम देल जा रहल अछि। नियम क' ताक पर राखी बिना टेंडर काज भ' रहल अछि। सामग्रि केर खरीद किछु मनचाहा कंपनि केर माध्यम सँ कायल जे रहल अछि। आओ ओ सरकार सँ एहि घोटाला के जांच लेल एसआईटी गठन करबाक मांग कएलनि।
अशोक महतो कुशवाहा कहलनि कि घोटाले के जांच सँ पहिने मुख्य पार्षद गीता कुशवाहा इस्तीफा दैथ आओर कार्यपालक पदाधिकारी अरविंद पासवान क' सस्पेंड कायल जाय। लल्लू पटेल कहलनि कि कार्यपालक पदाधिकारी केर खिलाफ भ्रष्टाचार निरोधक कानून केर तहत तत्काल एफआईआर दर्ज होबाक चाही। ओतहि लूना राय कहलनि कि बखरी नगर पंचायत आकंठ भ्रष्टाचार मे डूबल अछि। तमाम नियम- कानून सभके ताक पर राखी सरकारी खजाना के लुटल जे रहल अछि।
भ्रष्टाचार विरोधी मार्च रामपुर कारगिल चौक सँ शुरू होयत अंबेडकर चौक, पुरानी बैंक चौक, पुरानी थाना चौक, गोढियारी चौक होयत शकरपुरा ब्लाॅक चौक तक पहुँचल। जाहिक बाद पांच सदस्यीय शिष्टमंडल अनुमंडल पदाधिकारी सुधीर कुमार सँ भेंट करि आठ सूत्री मांग सँ संबंधित मुख्यमंत्री के नाम सँ एक ज्ञापन देलनि। अनुमंडल पदाधिकारी ज्ञापन मुख्यमंत्री धरी पहुंचेबाक बात कहलनि।


text: वैश्विक महामारी समय शिक्षाक विभाग द्वारा मैथिली शिक्षक बहालक लेल उप सचिव अरशद फिरोज घोषणा केलाक बाद मैथिल युवा मे उत्साह देखल गेल । मिथिला विकास संगठन के द्वारा लगातार चलावल जा रहल प्राथमिक एवं माध्यमिक स्कूल में मैथिली शिक्षक बहाल के लेल चली रहल प्रयास के कुछ हद तैक माध्यमिक विद्यालय में सफलता भेटल मिथिला विकास संगठन के संस्थापक अध्यक्ष विकाश फूल कहला जे संविधान के अष्टम अनुसूची में शामिल मैथिली के साथ बिहार सरकार के द्वारा लगातार शोषित होबए पैर रहल छै जखन कि मैथिली के प्राथमिक विद्यालय में लागू केलाक़ बाद लाखों युवा के अलग अलग रूपेण रोजगार के अवसर भेट सकैत छै ओय अवस्था में बिहार सरकार के द्वारा मैथिली शिक्षक प्राथमिक विद्यालय में नै बहाल कराबाक बिहार सरकार के मैथिल युवा के साथ खेलबार कारबाक मंशा साफ देखा रहल अय।राष्ट्रपितामहात्मागाँधी कहने छलाह जे – विदेशी भाषा द्वारा शिक्षा प्राप्त करबामे मस्तिष्कपर जे बोझ पड़ैत अछि से असह्य थिक। ई बोझ हमर नेना उठा त’ लैत अछि, मुदा ओकर मूल्य ओकरा देबय पड़ैत छैक। ओ दोसर बोझ उठयबाक योग्य नहि रहि जाइत अछि। एकरे परिणाम थिक जे हमर विद्यार्थी में खोज करबाक शक्ति, साहस, धीरता, निर्भयता आ अन्य सब गुण बहुत क्षीण भ जाइत अछि आ ओ अकार्यक, कमजोर, निरुत्साही आ नकलची बनि जइत अछि। यैह कारण थिक जे ओ नव योजना नहि बना सकैछ आ जँ ओ बनबैत अछि तँ ओकरा पूर्ण नहि क पाबैत अछि। एम वी एस के राष्ट्रीय सचिव त्रिपुरारी मैथिल सब युवा के शुभकामना देला


text:
सभ्यता पर खतरा
कनी गौर करूः
“भाषा सँ साहित्य – साहित्य सँ संस्कार – संस्कार सँ संस्कृति – संस्कृति सँ सभ्यता – सभ्यता सँ भूगोल”
ई पंक्ति एकटा सूत्र थिकैक। एहि सूत्र के आधार पर हम सब मिथिला के छी। मैथिली हमरा सभक भाषा छी। एहि भाषा मे लिखित साहित्य मात्र १००० वर्ष के आसपासक उपलब्ध भेटैछ। ज्योतिरिश्वर ठाकुर, विद्यापति, आदि गोटेक प्राचीन कवि मात्र खोजल जा सकला अछि एखन धरि। लेकिन श्रुति साहित्य – लोक साहित्य, कला साहित्य, आदिक विलक्षण परम्परा एतय विद्यमान अछि।
साहित्यक अर्थ होइत छैक सहित या संग होयबाक अवस्था। शब्द और अर्थ केर सहितता केँ साहित्यक परिभाषा कहल जाइत छैक। सार्थक शब्द भेल साहित्य। सब भाषा मे गद्य आ पद्य केर ओ समस्त पुस्तक जाहि मे नैतिक सत्य और मानवभाव बुद्धिमत्ता तथा व्यापकता सँ प्रकट कयल गेल हो, वाङ्मय, ई कहाइछ साहित्य। कोनो विषय केर ग्रंथ आदिक समूह; शास्त्र केँ साहित्य कहल गेल अछि। कोनो एक स्थान पर एकत्र कयल गेल लिखित उपदेश, परामर्श या विचार आदि ; लिपिबद्ध विचार या ज्ञान, ई सब साहित्य कहाइछ। समस्त शास्त्र, ग्रंथ आदिक समूह ; (लिटरेचर) – साहित्य होइछ।
जेना कि साहित्यक परिभाषा सँ स्पष्ट अछि जे शब्द समूह सँ निर्मित वाक्य आ फेर वाक्य समूह सँ निकलल सार्थक सन्देश जे मानव जीवन लेल उचित मार्गदर्शन आ ज्ञान संग-संग जानकारी आदि केँ लिपिबद्ध रूप मे रखैत अछि। नहि लिपिबद्ध त एक पीढ़ीक लोक द्वारा बाजिकय दोसर पीढ़ीक लोक धरि स्वतःस्फूर्त ढंग सँ चलायमान अवस्था मे रहैछ ईहो साहित्य थिक। यैह साहित्य हमरा लोकनिक संस्कार निर्माण करैत अछि। बच्चाक जन्म सँ माता-पिता-परिजनक कथनोपकथन, लाड़-प्यार, झार-फटकार, पठन-पाठन आदि मे सन्निहित साहित्यहि सँ निर्माण होइछ संस्कार। यैह संस्कार केर समुच्चय केँ ‘संस्कृति’ कहल जाइछ। आर संस्कृति होइछ सभ्यताक जननी।
जँ भाषा मे भटकाव भेल त स्वतः साहित्य मे परिवर्तन होयत। हम-अहाँ जाहि साहित्यक आधार पर अपन सन्तति केर पालन-पोषण करब ओकरा मे ओहने संस्कार विकसित होयत। उदाहरणस्वरूप – आइ-काल्हि हम मिथिलावासी जानिबुझिकय अपन सन्तान केँ स्वयं अलग-अलग भाषा-परिवेशक संस्कार इम्प्लान्ट (बीजारोपण) करैत छी। बाद मे जखन ओहि संस्कृति अनुसार अपन सन्तान माता-पिताक मौलिक संस्कारक विपरीत व्यवहार करब आरम्भ करैछ तखन कहल जाइछ जे आइ-काल्हिक सन्तान मे माता-पिता-परिजन प्रति कोनो तरहक उत्तरदायित्व नहि, कोनो अनुशासन नहि, आदि। एतय मनन करय योग्य बात ई छैक जे आखिर एहि संस्कारक बीजारोपण केना भेलैक सन्तान मे?
अपने सब देखैत होयब जे मोबाइल, इन्टरनेट, टेलिविजन, आदिक युग मे फिल्मी संस्कार कतेक तेजी सँ समाजक मौलिक संस्कार केँ बदलिकय राखि देलक। मात्र २-३ दशक मे लोकक बोली, शैली, पहिरन, ओढ़न, रहन-सहन सारा चीज फिल्मी आ विदेशिया शैलीक बनि गेल अछि। सिर्फ माता-पिता मात्र नहि, साथी-संगत आ कोनो एक मानवक संस्कार केँ प्रभावित करयवला परिवेशक हर वस्तुक प्रभाव साहित्य आ संस्कार आ अन्ततोगत्वा संस्कृति पर पड़ैछ। सभ्यता एहि तरहें विनाश केँ प्राप्त भ’ गेल करैछ। मिथिला आइ अधर मे लटकि जेबाक मूल कारण सेहो यैह थिकैक। लोक देक्सी मे बताह भेल अछि। आजुक समय मे अपन संस्कारक रक्षा बड पैघ चुनौती अछि हमरा सभक लेल। सजगता एकमात्र टूल (औजार) जाहि सँ अपन मौलिकताक रक्षा किछु हद धरि संभव होयत।
हरिः हरः!!


text:
पटना। राज्य सरकार सोनपुर आ भागलपुर मे करीब 1100 करोड़ टका क लागत स गंगा आ कोसी नदी पर पुल बनेबाक फैसला केलक अछि। मंत्रिपरिषद क बैठक मे पुल निर्माण क प्रस्ताव कए प्रशासनिक स्वीकृति प्रदान कैल गेल।
पटना-आरा एनएच-30 आ एनएच-19 कए जोड़निहार (सोनपुर-छपरा) वाया बबुराघाट-डोरीगंज पुल पहुंच पथ क संग करीब 17.8 किलोमीटर लंबा होएत। गंगा नदी पर बनएवाला एहि पुल क निर्माण पर 676 करोड़ क खर्च आउत। ओतहि भागलपुर क नौगछिया मे विजय घाट क लगमे कोसी नदी पर पहुंच पथ सहित 12 किलोमीटर लंबा पुल पर 367.80 करोड़ क खर्च आउत। बैठक मे दूनू पुल क संबंध मे प्रशासनिक स्वीकृति प्रदान कैल गेल।
लागत कोचिंग संस्थान पर लगाम
बैठक मे एकटा अन्य महत्वपूर्ण निर्णय क तहत कोचिंग संस्थान पर विधानमंडल क चालू सत्र मे विधेयक पेश करबाक निर्णय लेल गेल। विधेयक क प्रस्ताव कए कैबिनेट क मंजूरी द देल गेल। आब कोचिंग संस्थान क मनमानी नहि चलि सकत। कोचिंग संस्थान पर लगाम रखबाक लेल कोचिंग नियंत्रण विधेयक कए सेहो कैबिनेट स्वीकृति प्रदान करि देलक। विधानमंडल क चालू सत्र मे एहि विधेयक कए पेश आ पास कराउल जाएत। नियंत्रण क लेल जिलाधिकारी क अध्यक्षता मे कमेटी रहत। हर संस्थान जतए दस स अधिक छात्र अछि, कए निबंधन अनिवार्य कैल जा रहल अछि। निबंधन तीन साल क लेल होएत। सीबीएसई क भांति ओहि संस्थान कए छात्र क बैसबा क व्यवस्था, पेयजल आ शौचालय क इंतजाम करबाक मजबूरी होएत। प्रावधान क अवहेलना करिनिहार क खिलाफ आर्थिक दंड क प्रावधान विधेयक मे कैल गेल अछि।
लीनियर एक्सिलेटर कीनत सरकार
कैंसर क बेहतर उपचार क लेल पटना क इंदिरा गांधी आयुर्विज्ञान संस्थान मे 18 करोड़ क लागत स लीनियर एक्सिलेटर कीनबा लेल राशि क स्वीकृति द देल गेल अछि। बिहार मे एहि तरह क पहिल आधुनिक मशीन कीनल जा रहल अछि। एकर संग-संग मल्टीप्लैक्स क लेल मनोरंजन कर मे छूट क अवधि कए 2010 स बढ़ाकए 2012 तक क लेल विस्तार करि देल गेल अछि। बिहार क औद्योगिक नीति क तहत नव आ रुग्ण उद्योग कए बिजली स संबंधित मासिक आ वार्षिक न्यूनतम गारंटी मे छूट क प्रतिपूर्ति क राशि क स्वीकृति द देल गेल अछि। नगर निकाय क बकाया बिजली बिल क भुगतान क लेल सेहो 113 करोड़ क मंजूरी द देल गेल अछि।


text:
दरभंगा : अम्बेडकर छात्रावास परिसर सँ तीन कार्टून शराब बरामद
दरभंगा। 19 दिसम्बर।[प्रणव कुमार चौधरी] लहेरियासराय थाना केँ पुलिस गुप्त सूचना केर आधार पर मदारपुर स्थित अम्बेडकर छात्रावास परिसर मे नुकाओल गेल तीन कार्टन विदेशी शराब बरामद केलनि अछि। परिसर मे निर्माणाधीन अधीक्षक क्वार्टर मे शराब नुका क' राखल गेल छल। बरामद भेल तीन कार्टून शराब मे रॉयल स्टैग केँ 180 एमएल बला 136 बोतल पाओल गेल अछि। एखनधरि किनको गिरफ्तारी नहि भेल अछि। लहेरियासराय थाना के एसआई शिव कुमार राय केर बयानक मुताविक अज्ञात लोगक खिलाफ एफआईआर दर्ज कायल गेल अछि।


text:
बनगांव के शैलेश मिश्र पुत्र श्री घनश्याम मिश्र राष्ट्रीय रक्षा अकादमी केर बैच १३४ मे चयनित भेला अछि। हुनकर ट्रेनिंग २ जुलाई २०१५ सँ शुरु भऽ गेल अछि। हुनकर रैंक -२०३ भारतीय सेना मिलल अछि।
– राजीव रंजन झा – फोन नं. ९६०८२४९१२३
उपरोक्त जानकारी मैथिली जिन्दाबाद केँ ईमेल द्वारा देल गेल अछि। सफल शैलेश मिश्र केँ भारतीय सेनाक उच्च अधिकारी बनि देश सेवा हेतु भेटल रैंक सँ हमरा लोकनि बहुत प्रसन्न छी। बनगाँव (सहरसा) ओ भूमि थीक जे देश केँ सदैव एक सँ बढि कय एक उच्चाधिकारी दैत रहल अछि। एहि सूची मे नव नाम शैलेशक जुड़ाव सँ आरो बेसी प्रसन्नता भेटल अछि। सब मैथिल केँ बधाई!! मैथिली जिन्दाबाद!!


text:
मिथिला राज्य किऐक?
Pravin Narayan Choudhary
* संवैधानिक अधिकार सम्पन्नता लेल
* संस्कृति आ सभ्यताक संरक्षण लेल
* विशिष्ट पहिचान 'मैथिल' केर संरक्षण लेल
* पलायन आ प्रवासक खतरा सँ मिथिलाक रक्षा लेल
* आर्थिक पिछडापण आ उपेक्षा विरुद्ध स्वराज्यसम्पन्न विकास लेल
* स्वरोजगार संयंत्र - उन्नत कृषि - औद्योगिक विकास लेल
* बाढिक स्थायी निदान लेल
* शिक्षाक खसैत स्तर में सुधार लेल
* मुफ्त शिक्षा आ शत-प्रतिशत साक्षरताक लेल
* गरीबी उन्मुलन - हर व्यक्ति लेल रोजी, रोटी आ कपडा लेल
* जातिवादिताक आइग सँ जरि रहल समाजमें सौहार्द्रता लेल
* ऐतिहासिक संपन्नताकेर द्योतक धरोहरकेर संरक्षण लेल
* पर्यटन केन्द्रकेर स्थापना, विकास व संरक्षण लेल
* यात्रा संचार के लचरल पूर्वाधारमें ललित विकास लेल
* जल-स्रोत केर समुचित दोहन लेल
* मिथिला विशेष कृषि उत्पाद केर व्यवसायीकरण लेल
* जल-विद्युत परियोजना - जल संचार परियोजना लेल
* मिथिला विशेष शिक्षा पद्धति (तंत्र ओ कर्मकाण्ड सहित अन्य विधाक) अध्ययन केन्द्र लेल
* पौराणिक मिथिलादेश समान आर्थिक संपन्नता लेल
* पौराणिक न्याय प्रणाली समान उन्नत सामाजिक न्याय व्यवस्था लेल
* जन-प्रतिनिधि द्वारा वचन आ कर्म में ऐक्यता लेल
* भ्रष्ट आ सुस्त-निकम्मा प्रशासन तथा जनविरोधी शोषणके दमन लेल
* लचरल स्वास्थ्य रक्षा पूर्वाधार में नितान्त सुधार लेल
* मुफ्त बिजली, पेयजल, शौच, गंदगी बहाव व्यवस्थापन लेल
स्वराज्य सदैव आमजन हितकारी होइछ। मिथिलाक गरिमा अपन स्वतंत्र अस्तित्व १४म शताब्दीक पूर्वार्द्ध धरि कायम रखलक। बादमें विदेशी शासककेर चंगूलमें फँसैत अपन गरिमासँ क्रमश: दूर भेल। एकर समुचित प्रतिकार लेल भारतीय गणतंत्रक विशालकाय शरीरमें आबो यदि राज्यरूपमें संवैधानिक मान्यता नहि पायत तऽ मिथिलाक सांस्कृतिक मृत्यु ओहिना तय अछि जेना एकर अपन लिपि, भाषा ओ समृद्ध लोक-परंपरा-संस्कृति आदि लोपान्मुख बनि गेल। बिना राजनीतिक संरक्षण आ समुचित प्रतिनिधित्वक प्रत्यक्ष प्रमाण ६५ वर्षक घोर उपेक्षा सोझाँमें अछि। अत: राष्ट्रीयता आ राष्ट्रवादिताक सशक्तीकरण संग-संग क्षेत्रीय संपन्नता आ सभ्यताक संरक्षण लेल मिथिला राज्य बनेनाय परमावश्यक अछि।


text:
अजयधारी सिंह
मधुबनी । मधुबनी मे आब सब तरहक ईलाज संभव भ गेल। कोनो बीमारीक ईलाज लेल आब दरभंगा या पटना जेबाक मजबूरी नहि रहल। एक छतक नीचा तमाम तरहक ईलाज आ जांच करेबाक सुविधा से युक्त मधुबनीक सबस पैघ अस्पताल क्रिब्स हॉस्पीटलक उदघाटन रविदिन बिहार पंचायती राज मंत्री कपिलदेव कामत केलथि। एहि अवसर पर मुख्य अतिथि छलाह पीएचइडी मंत्री विनोद नारायण झा।
सौ बेडक एहि हॉस्पीटलक उदघाटन के उपरांत श्री कामत कहला जे मधुबनी स्वास्थ्य क क्षेत्र मे काफी पिछडल अछि। एहन मे एहि तरहक अस्पताल इलाकाक लोक लेल एकटा जीवनदायनी संस्थान बनत। ओ कहला मधुबनी कए एहन अस्पतालक जरुरत छल। एतबा सुविधा स इ अस्पताल युक्त अछि जे ककरो आब मजबूरी मे बाहर जेबाक जरुरत नहि रहत। मधुबनीक एहि आधुनिक सब सुविधा स सुसज्जित अस्पताल मे गरीब स गरीब लोक कए इलाज हो सैह सबहक उम्मीद। एहि अवसर पर क्रिब्स हॉस्पीटलक चैयरमैन मोहम्मद ईमत्याज नूरानी कहला जे मधुबनी मे नीक अस्पताल क आश्वयकता कए देखैत एहि अस्पतालक निर्माण कैल गेल अछि। हॉस्पीटलक प्रबंध निदेशक डॉ खालिद अंजूम उसमानी व निदेशक एम नियाजी कहला जे मधुबनी मे उचित दाम मे सही ईलाज क एकटा संस्थानक निर्माण भेल अछि। सुविधा नहि रहबा स लोक कए टका रहैत ईलाज संभव नहि भ पबैत छल। हम सबहक नहि मुदा यथासंभव ओहन लोक कए ईलाज क सकब जेकरा सबकिछु रहैत मधुबनी मे ईलाज नहि भेट पाबि रहल छल। एहि अस्पताल मे सीटी स्कैन, एमआरआई, इको कार्डियोग्राफी, अल्ट्रासाउंड, पैथोलौजी, फारमेसी, ओपीडी, जेनरल सर्जरी, ऑर्थोपेडिक्स, फिजियोथरेपी, ईएनटी, न्यूरो और स्पाईन आफ थैलमोलॉजी, नेफरोलॉजी, पेडियट्रिक्स सहित आओर कई प्रकारक बीमारीक ईलाज लेल सुविधा उपलब्ध अछि। अस्पताल कए अपन एम्बुलेंस अछि आ 24 घंटा सेवा उपलब्ध रहत।
उदघाटनक अवसर पर दरभंगाक पूर्व सांसद एम एएए फातमी, क्योटीक विधायक फराज फातमी, मधुबनीक पूर्व विधायक राजकुमार महासेठ, पूर्व जिला पार्षद कमरूल होदा, सिविल सर्जन डॉ अमरनाथ झा समेत आर बहुत गणमान्य लोक उपस्थित छलाह।


text:
स्वाध्याय सँ प्राप्त सुन्दरतम् लेख – मैथिली अनुवाद
– प्रवीण नारायण चौधरी
ई बदैल सकैत अछि अहाँक जीवन!!
(It can change your life!)
(स्कन्दपुराण सँ लेल गेल एक कथा)
श्रीनारदजी ऐतरेय मुनि आ हुनक माताक बीच भेल संवादक उल्लेख कएने छथि, जाहि मे कहल गेल अछि जे ऐतरेय मुनि अपन माय केँ वैराग्यक उपदेश देलनि आर ओहि वैराग्यमय परमार्थ चर्चाक अद्भुत प्रभाव सँ तुरंत भगवान् विष्णु हुनका सामने प्रकट भय गेलखिन।
नारदजी कहलनि – पूर्वकालक बात थिक, एहि श्रेष्ठ तीर्थ मे ऐतरेय नामक ब्राह्मण भगवान् वासुदेवक कृपा प्राप्त कएने छलाह। हारीत मुनिक वंश मे माण्डुकि नामक एक श्रेष्ठ ब्राह्मण छलाह। हुनक इतरा नामवाली पत्नी सँ ऐतरेयक जन्म भेल छलन्हि। ओ बाल्यावस्थहि सँ निरन्तर द्वादशाक्षर-मन्त्र ‘ॐ नमो भगवते वासुदेवाय’ केर जप करैत छलाह। हुनका एहि मन्त्र केर पूर्वहि जन्म मे शिक्षा भेटल छलन्हि। ओ नहि त केकरो बात सुनथि आर नहिये स्वयं किछु बाजथि आर नहिये अध्ययनहि करथि। एहि सँ सब केँ निश्चय भऽ गेल छलैक जे ई बालक गोंग (बौक) अछि। एक दिन हिनक माता इतरा अपन पुत्र सँ बजलीह – ‘अरे! तूँ त हमरा कष्टे दय लेल जन्म लेलें। हमर जन्म आ जीवन केँ धिक्कार अछि। एहि सँ नीक त हमर मरि गेनाय होयत।’ माताक बात सुनिकय ऐतरेय हँसि पड़लाह। ओ बड़ा धर्मज्ञ रहथि। ओ दुइ घड़ी भगवानक ध्यान कय माताक चरण मे प्रणाम कयलनि आ कहलखिन –
“माँ! तूँ जे शोचनीय नहि अछि ताहि वास्ते शोक करैत छँ आर जे वास्तव मे शोचनीय अछि ताहि लेल तोहर मोन मे कनिकबो शोक नहि छौक। ई संसार मिथ्या थिक। एहि मे तूँ एहि शरीर केर वास्ते कियैक चिन्तित आ मोहित भऽ रहल छँ, ई त मूर्खक काज थिक। तोरा जेहेन विदुषी स्त्रि लेल ई शोभा नहि दैत छौक। ई त मानवशरीर छी, गर्भ सँ लय मृत्युपर्यन्त धरि सदिखन अत्यन्त कष्टप्रद अछि। ई शरीर एक तरहक घर छी। हड्डीक समूह मात्र एकर भार केँ सम्हारयवला खाम्ह (खंभा) थिक। नाड़ी जलरूपी डोरी (रस्सी) सँ एकरा बान्हल गेल अछि। रक्त आर मांसरूपी माटि सँ एकर नीपल गेल अछि। विष्ठा आर मुत्ररूपी द्रव्य केर संग्रहक ई पात्र थिक। ई सदा-सदा लेल काल केर मुखाग्नि मे स्थित अछि। एहेन देहरूपी गेह मे जीव नामवाला गृहस्थ निवास करैत अछि। कतेक कष्ट केर बात छैक जे जीवन एहि देह-गेह केर मोह-माया सँ मूढ़ भऽकय तददनुकूल बर्ताव करैत अछि।”
ऋषिपत्नी इतरा अकचकायल लेकिन पुत्रक सुन्दर आ सटीक तर्कपूर्ण बात बड़ा ध्यानपूर्वक सुनय लगलीह। एहि बातक प्रसन्नता जे बेटा बौक नहि अछि ताहि सँ बहुत बेसी बेटाक अन्तर्ज्ञान सँ भरल बुद्धिमत्तापूर्ण बात मे ओ आब डुबकी लगा रहल छथि। बेटा ओ कहलखिन –
“जेना पहाड़ सँ झरना खसैत रहैत अछि, ताहि तरहें शरीर सँ सेहो कफ आर मूत्र आदि बहैत रहैत अछि। ओहि शरीरक लेल जीवन मोहित होइत रहैत अछि। विष्ठा आर मूत्र सँ भरल रहल चर्मपात्रक समान ई शरीर समस्त अपवित्र वस्तु सभक भंडार थिक आर एकर एकहु टा प्रदेश (अंश) पवित्र नहि अछि। अपन शरीर सँ निकलल मल-मूत्र आदिक जे प्रवाह अछि, ओकर स्पर्श भऽ गेलापर माटि आर जल सँ हाथ शुद्ध कयल जाइत अछि। तथापि वैह अपवित्र वस्तु सभक भंडाररूप एहि देह सँ नहि जानि कियैक मनुष्य केँ वैराग्य नहि होइत छैक। सुगन्धित तेल आर जल आदिक द्वारा यत्नपूर्वक खूब बढियाँ जेकाँ साफ कयलो पर ई शरीर अपन स्वाभाविक अपवित्रता केँ नहि छोड़ैत अछि, ठीक तहिना जेना कुत्ताक टेढ़ पूच्छड़ कतबो सीधा कयल जाय ओ अपन टेढ़पन नहि छोड़ि पबैछ। अपन देहक दुर्गन्ध सँ जे मनुष्य विरक्त नहि होइछ, ओकरा वैराग्यक लेल आन कोन साधनक उपदेश देल जाय! दुर्गन्ध तथा मल-मूत्र केर लेप केँ दूर करबाक लेल शारीरिक शुद्धिक विधान कहल गेल अछि। एहि दुनूक निवारण भऽ गेलाक बाद आन्तरिक भाव केर सेहो शुद्धि भऽ गेला सँ मनुष्य शुद्ध होइछ। भावशुद्धि मात्र सबसँ बढ़िकय पवित्रता छी। वैह सब कर्म मे प्रमाणभूत अछि। आलिंगन पत्नीक सेहो कयल जाइछ आ पुत्रीक सेहो; मुदा दुनू मे भाव केर महान अन्तर होइछ। पत्नीक आलिंगन कोनो आर भाव सँ कयल जाइछ आर पुत्रीक कोनो आर भाव सँ। एक स्त्रीक स्तन केँ पुत्र दोसर भाव सँ स्मरण आ स्पर्श करैत अछि आर पति दोसर भाव सँ। अतः अपन चित्त केँ मात्र शुद्ध करबाक चाही; भावदृष्टि सँ जेकर अन्तःकरण अत्यन्त शुद्ध छैक, ओ स्वर्ग आर मोक्ष केँ सेहो प्राप्त कय लैत अछि।”
हम उम्मीद करैत छी जे हरेक पाठक एखन धरि उपरोक्त प्रत्येक बात मे कर्त्ताभाव मे प्रवेश करैत स्वयं केर जीवन आ शरीरक काज – भावशुद्धि जेहेन महत्वपूर्ण विषय धरि मनन करयवला अवस्था केँ प्राप्त भऽ गेल होयब। कल्पना करू जे ऋषिपत्नी इतरा जिनका अपन पुत्र केर बौक (गोंग) होयबाक दुःख भेल छलन्हि ओ कोन अवस्था मे पहुँचल हेतीह। बेटा ऐतरेय केर कथन जारी छन्हि –
“ज्ञानरूपी निर्मल जल तथा वैराग्यरूपी मृत्तिका सँ मात्र पुरुषक अविद्या आ रागमय मल-मूत्रक लेप तथा दुर्गन्धक शोधन होइछ। एहि तरहें एहि शरीर केँ स्वभावतः अशुद्ध मानल गेल अछि। जे बुद्धिमान अपन शरीर केँ एहि तरहें दोषयुक्त जानिकय उदासीन भऽ जाइत अछि, शरीर सँ अनुराग हंटा लैत अछि, वैह एहि संसारबन्धन सँ छूटिकय निकलि सकैत अछि; मुदा जे एहि शरीर केँ दृढ़तापूर्वक पकड़ने रहैत अछि – एकर मोह नहि छोड़ैत अछि, ओ संसार मे पड़ल रहि जाइत अछि। एहि तरहें ई मानव-जन्म लोकक अज्ञान-दोष सँ तथा नाना कर्मवशात् दुःखस्वरूप व महान कष्टप्रद कहल गेल अछि। गर्भक झिल्ली मे लेपटायल रहल जीव महान कष्ट पबैत अछि। जेना केकरो लोहाक घैल (घड़ा) मे राखिकय आगि सँ पकायल जाइछ, तहिना गर्भरूपी घर मे रहल जीव जठरानल (पेटक आगि) सँ पाकैत रहैत अछि। यदि आगिक समान दहकैत सूइया सँ केकरो निरन्तर छेदन (भूर) कयल जाय तखन जतबा पीड़ा भऽ सकैत छैक, ताहि सँ आठगुना बेसी पीड़ा गर्भ मे भोगय पड़ैत छैक। एहि तरहें स्थावर-जङ्गम समस्त प्राणी केँ अपन-अपन कर्मक अनुरूप ई महान गर्भरूप दुःख प्राप्त होइत छैक।”
“गर्भ मे स्थित भेलोपर सब मनुष्य केँ अपन पूर्वजन्मक स्मरण होबय लगैत छैक। ओहि समय जीवन एहि तरहें सोचैत रहैत अछि – ‘हम मरिकय फेर उत्पन्न भेलहुँ आर उत्पन्न भऽ कय कय फेर मृत्यु केँ प्राप्त करब। जन्म लय-लय केँ हम सहस्रों योनि केर दर्शन कयलहुँ। एहि समय जन्म धारण करैत देरी हमर पूर्वसंस्कार जागि उठल अछि। आब हम एहि कल्याणकारी साधनक अनुष्ठान करब, जाहि सँ फेर हमरा गर्भवास नहि हुअय। हम संसारबन्धन सँ दूर करयवला भगवदीय तत्त्वज्ञानक चिन्तन करब।’ एहि तहरें एहि दुःख सँ छुटकारा पेबाक उपाय सभक विचार करैत गर्भस्थ मनुष्य चिन्तामग्न रहैत अछि। जखन ओकर जन्म होबय लगैत छैक, ताहि समय तऽ ओकरा गर्भवासक तुलना मे करोड़ों गुना बेसी कष्ट होबय लगैत छैक। गर्भवासक समय जे सद्बुद्धि ओकरा मे जाग्रत भेल रहैत छैक से जन्म लेलाक बाद बिसरा जाइत छैक। बाहरक हवा लगिते मूढ़ता आबि जाइत छैक। राग आर मोह केर वशीभूत भेल ओ संसार मे नहि करय योग्य पापादि कर्म मे लागि जाइत अछि। ओहि मे फँसिकय ओ नहि त अपना केँ जनैत अछि आ नहिये दोसर केँ जनैत अछि तथा नहिये कोनो देवता केँ किछु बुझैत अछि। ओ अपने परम कल्याणक बात तक नहि जनैत अछि। आँखि रहितो अपन कल्याण मार्ग दिश नहि तकैत अछि। विद्वानक बुझेलोपर बुद्धि रहितो ओ नहि बुझि पबैत अछि। तेँ राग आर मोह केर वशीभूत भेल संसार मे क्लेश पबैत रहैत अछि।”
“बाल्यावस्था मे इन्द्रिय केर वृत्ति अव्यक्त रहैत छैक। ताहि लेल मनुष्य ओहि समयक महान् दुःख बतेबाक इच्छा भेलोपर नहि बता सकैत अछि आर नहिये ओ दुःखक निवारणक लेल किछुओ कइये सकैत अछि। जखन दाँत आबय लगैत छैक तखन ओकरा महान कष्ट भोगय पड़ैत छैक। एकर बाद जखन ओ किछु पैघ होइत अछि, तखन अक्षर सभक अध्ययन आदि सँ गुरुक शासन सँ ओकरा महान दुःख होइत छैक।”
“युवावस्था मे रागोन्मत्त पुरुष केँ यदि कतहु अनुराग भऽ जाइत छैक त ईर्ष्याक कारण ओकरा भारी दुःख होइत छैक। जे उन्मत्त आ क्रोधी अछि, ओकर कतहु राग भेनाय केवल दुःख टा केर कारण थिक। राति मे कामाग्निजनित खेद सँ पुरुष केँ निद्रा नहि अबैछ, दिन मे द्रव्योपार्जनक चिन्ता लागल रहबाक कारण ओकरा सुख नहि भेटि सकैत छैक। सम्मान-अपमान सँ, प्रियजनक संयोग-वियोग सँ तथा वृद्धावस्था सँ ग्रस्त होयबाक चिन्ताक कारण जवानी मे सुख कतय?”
“युवावस्थाक शरीर एक दिन जरा अवस्थाक द्वारा जर्जर कय देल गेलापर सम्पूर्ण कार्यक लेल असमर्थ भऽ जाइत अछि। देह मे झुर्री पड़ि जाइत छैक। माथ पर केस उज्जर भऽ जाइत छैक आर शरीर बहुते ढील-ढाल भऽ जाइत छैक। बुढापा सँ दाबल गेल पुरुष असमर्थ होयबाक कारण पत्नी-पुत्र आदि बन्धु-बान्धव लोकनि सँ तथा सेवकहु द्वारा पर्यन्त अपमानित होइत अछि। वृद्धावस्था मे रोगातुर पुरुष धर्म, अर्थ, काम आ मोक्ष केर साधन करय सँ असमर्थ भऽ जाइत अछि; ताहि लेल युवावस्था मे टा धर्मक आचरण करबाक चाही।”
“वात, पित्त आ कफक विषमते व्याधि कहाइत अछि। एहि शरीर केँ वात आदिक समूह कहल गेल अछि। एहि लेल अपन ई शरीर व्याधिमय अछि, एना बुझबाक चाही। यदि जीवनक काल आबि गेल अछि त ओकरा धन्वन्तरि सेहो जीवित नहि राखि सकैछ। काल सँ पीड़ित मनुष्य केँ औषध, तपस्या, दान, मित्र तथा बन्धु-बान्धव कियो नहि बचा सकैत अछि। रसायन, तपस्या, जप, योग, सिद्ध, महात्मा तथा पण्डित सब मिलियोकय मृत्यु केँ नहि टालि सकैत अछि। समस्त प्राणीक लेल मृत्युक समान आन कोनो दुःख नहि छैक, मृत्युक समान कोनो भय नहि छैक तथा मृत्युक समान कोनो त्रास नहि छैक। सती भार्या, उत्तमपुत्र, श्रेष्ठ मित्र, राज्य, ऐश्वर्य आर सुख – ई सब स्नेहपाश मे बन्हायल अछि, मृत्यु एकरा सब केँ उच्छेद (समाप्त) कय दैत अछि।”
“एहि जीवनक समाप्ति भेलापर मनुष्य अत्यन्त भयावह मृत्यु केँ प्राप्त होइछ। मृत्युक बाद ओ फेर सँ करोड़ों योनि सभ मे जन्म ग्रहण करैत अछि। कर्मक गणना अनुसार देहभेद सँ जे जीव केँ एक शरीर सँ वियोग होइत छैक, ओकरा ‘मृत्यु’ नाम देल गेल छैक; वास्तव मे ओहि सँ जीवनक विनाश नहि होइछ। मृत्युक समय महान मोह केँ प्राप्त भेल जीव केर मर्मस्थान विदीर्ण होबय लगैत छैक, ओहि समय ओकरा जे बड़ा भारी कष्ट भोगय पड़ैत छैक, तेकर एहि संसार मे कतहु उपमा नहि छैक।”
“विवेकी पुरुष लेल केकरो सँ किछु माँगब मृत्यु सँ सेहो अधिक दुःखदायी होइत छैक। तृष्णा मात्र लघुताक कारण छी। एहि सँ आदि, मध्य व अन्त मे सेहो दारुण दुःख टा प्राप्त होइत छैक। दुःखक यैह परम्परा, समस्त प्राणी सब केँ स्वभावतः प्राप्त होइत छैक। क्षुधा केँ सब रोग सँ महान रोग मानल गेल अछि। जेना आन रोग सँ लोक मरैत अछि, तहिना क्षुधा सँ पीड़ित भेलापर मनुष्यक मृत्यु भऽ जाइत छैक। (जँ कही, धन-धान्यसम्पन्न राजा सुखी होयत त सेहो ठीक नहि।) राजा केँ केवल ई अभिमान होइत छैक जे हमर घर मे एतेक वैभव शोभा पाबि रहल अछि। वास्तव मे त ओकर सबटा आभरण भाररूप छैक, समस्त आलेपन-द्रव्य मलमात्र छैक, सम्पूर्ण संगीत-राग प्रलापमात्र छैक तथा नृत्य आदि सेहो पागल जेकाँ चेष्टा थिकैक। विचार-दृष्टि सँ देखलापर एहि राज्यभोग सभक द्वारा राजा लोकनि केँ सुख कहाँ भेटैत छैक? कियैक तँ ओ सब त एक-दोसर केँ जीतबाक लेल सदिखन चिन्तित रहैत अछि। राज्य-लक्ष्मी अथवा धन-ऐश्वर्य सँ के सुख पबैत अछि? मनुष्य स्वर्गलोक मे जे पुण्य-फल भोगैत अछि, से अपन मूल धन केँ गमइयेकय भोगैत अछि; कियैक त ओतय ओ दोसर नवीन कर्म नहि कय सकैत अछि। एहि स्वर्ग मे अत्यन्त भयंकर दोष छैक। जेना कोनो गाछक जैड़ काटि देलापर ओ विवश भऽ कय जमीन पर खसि पड़ैत अछि तहिना पुण्यरूपी मूल केर क्षय भेलापर स्वर्गवासी जीव पुनः पृथ्वीपर खसि पड़ैत अछि। एहि तरहें विचारपूर्वक देखल जाय त स्वर्ग मे देवताओ सभ केँ कोनो सुख नहि छन्हि। नरक मे गेल पापी जीव केँ दुःख त प्रसिद्ध अछिये – ओकर वर्णन कि कयल जाय? स्थावर-जङ्गम योनि मे पड़ल जीव सब केँ बहुत दुःख भोगय पड़ैत छैक।”
“दुर्भिक्ष, दुर्भाग्यक प्रकोप, मूर्खता, दरिद्रता, नीच-ऊँचक भाव, मृत्यु, राष्ट्रविप्लव, पारस्परिक अपमानक दुःख, एक-दोसर सँ धन, वैभव मे या मान-बड़ाई मे बढ़लापर ईर्ष्याक कष्ट, अपन प्रभुताक सदा स्थिर नहि रहब, ऊँच पर चढल लोक केर नीचाँ खसायल जायब इत्यादि महान दुःख सब सँ ई सम्पूर्ण चराचर जगत व्याप्त अछि। अतः एहि संसार केँ दुःख सँ भरल रहल जानिकय एकरा दिश सँ अत्यन्त उद्विग्न भऽ जेबाक चाही। उद्वेग सँ वैराग्य होइत छैक, वैराग्य सँ ज्ञान होइत छैक आर ज्ञान सँ परमात्मा विष्णु केँ जानिकय मनुष्य मोक्ष प्राप्त कय लैत अछि।”
“माँ! जेना कौआक अपवित्र स्थान मे राजहंस नहि रहि सकैत अछि, तहिना एहि दुःखमय संसार मे हम त कदापि नहि रमि सकैत छी। जतय रहिकय हम बिना कोनो बाधाक आनन्दपूर्वक रहि सकैत छी, ओ स्थान बतबैत छी – तेज, अभयदान, अद्रोह, कौशल, अचपलता, अक्रोध आर प्रिय वचन – ओहि विद्यावन मे ई सात टा पर्वत स्थित अछि। दृढ़ निश्चय, सभक संग समता, मन आ इन्द्रिय केर संयम, गुणसंचय, ममताक अभाव, तपस्या तथा संतोष – ई सात टा सरोवर अछि। भगवान केर गुणक विशेष ज्ञान भेला सँ जे भगवान मे भक्ति होइछ, वैह विद्या-वन केर पहिल नदी थिक, वैराग्य दोसर, ममताक त्याग तेसर, भगवत्-आराधन चारिम, भगवदर्पण पाँचम, ब्रह्मैकत्वबोध छठम तथा सिद्धि सातम – यैह सात नदी ओतय स्थित अछि। वैकुण्ठधाम केर समीप एहि सात नदीक संगम होइछ। जे आत्मतृप्त, शान्त आ जितेन्द्रिय होइत अछि, से महात्मा टा एहि मार्ग सँ परात्पर ब्रह्म केँ प्राप्त होइछ।”
“माँ! हम एतय ब्रह्मचर्य केर आचरण करैत छी। ब्रह्म टा समिधा, ब्रह्म टा अग्नि तथा ब्रह्म टा कुशास्तरण छथि। जल से ब्रह्म छथि आर गुरु सेहो ब्रह्म छथि, यैह हम ब्रह्मचर्य थिक। विद्वान पुरुष एकरे सूक्ष्म ब्रह्मचर्य मानैत छथि। आब हमर गुरुक परिचय सुनू – एक्के टा शिक्षक छथि दोसर कियो नहि। हृदय मे विराजमान अन्तर्यामी पुरुष टा शिक्षक भऽ कय शिक्षा दैत छथि। हुनकर सिवाय दोसर कियो गुरु नहि छथि। हुनका हम प्रणाम करैत छी। जे हृदय मे विराजमान छथि, वैह एक परमात्मा टा बन्धु छथि। ताहि लेल हम हुनका नमस्कार करैत छी। आब हमर गार्हस्थ सेहो सुनि लिय – प्रकृति टा हमर पत्नी थिकीह, मुदा हम कहियो हुनकर चिन्तन नहि करैत छी, ओ हमर सबटा प्रयोजन केँ सिद्ध करयवाली छथि। नासिका, जिह्वा, नेत्र, त्वचा, कान, मन, तथा बुद्धि – ई सात प्रकारक अग्नि सदिखन हमर अग्निशाला मे प्रज्वलित रहैत छथि। गन्ध, रस, रूप, शब्द, स्पर्श, मन्तव्य आर बोधव्य – ई सात हमर समिधा छथि। होता (आचार्य) सेहो नारायण छथि आर वैह ध्यान सँ साक्षात् उपस्थित भऽ कय ओहि हविष्यक उपयोग करैत छथि। एहेन यज्ञद्वारा हम अपन एहि गृहस्थी मे ओहि परमेश्वर विष्णु केर यजन करैत छी आर कोनो वस्तु केर कामना नहि रखैत छी। हम स्वभाव राग-द्वेष आदि सँ लिप्त नहि अछि। माता! एहेन हमरा सन पुत्र सँ अहाँ दुःखी जुनि होउ। हम अहाँ केँ ओहि पद पर पहुँचायब जतय सैकड़ों यज्ञ कइयोकय पहुँचब असम्भव अछि।”
अपन पुत्र केर ई सबटा बात सुनिकय इतरा केँ बहुत विस्मय भेलनि। ऐतरेय केँ अपन कथन समाप्त करिते ओतय ओहि अर्चाविग्रह सँ शङ्ख-चक्र-गदाधारी भगवान विष्णु साक्षात् प्रकट भऽ गेलाह, ओ ओहि ब्राह्मण-बालक केर बात सँ अत्यन्त प्रसन्न रहथि। भगवानक कान्ति सैकड़ों सूर्यक समान प्रकाशमान आर दिव्य छल। ओ अपन प्रभा सँ सम्पूर्ण जगत केँ उद्भासित कय रहल छलाह। भगवान केँ देखिते ऐतरेय दण्डक भाँति धरतीपर खसि पड़लाह – हुनकर शरीर मे रोमाञ्च भऽ उठलनि, नेत्र सँ प्रेमक अश्रुधारा बहय लगलनि आर वाणी गदगद भऽ गेलनि। बुद्धिमान ऐतरेय भगवानक स्तुति कयलनि। स्तुति सँ प्रसन्न भऽ कय भगवान् हुनका सँ वर माँगय कहलखिन्ह।
एहि पर ऐतरेय कहलखिन – हम अभीष्ट वर त यैह अछि जे घोर संसार मे डूबैत हमरा सन असहाय केर वास्ते अपने कर्णधार बनि जाय।
भगवान वासुदेव कहलखिन्ह – वत्स! अहाँ त संसार-सागर सँ मुक्त छीहे। जे सदा एहि स्तोत्र सँ गुप्त भेल क्षेत्र मे स्थित हम वासुदेवक स्तरव करत, ओकरो सम्पूर्ण पापक नाश भऽ जेतैक। से कहिकय भगवान् विष्णु पुनः वासुदेव-विग्रह मे प्रवेश कय गेलाह। ओहि समय ऐतरेय केर माता और ऐतरेय दुनू एकटक दृष्टि सँ भगवान दिश तकैत आनन्दमग्न भऽ रहल छलथि।


text:
विचार
– प्रवीण नारायण चौधरी
केक काटि बर्थडे मनेनाय मिथिलाक परम्परा नहि मुदा…..
हम-अहाँ सब बात अपनहि मोनक हिसाब सँ करब त दुनियाक लोक केँ ई बात हमेशा पसिन नहि पड़त। दुनिया कहला सऽ फेर अहाँ सँ अन्जान आ संगत सँ दूर केर बात हम नहि कहब, या फेर जे बाद मे अहाँक सम्बन्ध मे पढत-बुझत-चिन्हत तेकरो लेल नहि कहब, मुदा जे सब संग मे रहैत अछि, यथा परिजन, स्वजन, इष्टमित्र आदि – ओ लोकनि अहाँक एकरंग केर व्यवहार, सैद्धान्तिक विचार, आदि सँ प्रभावित-प्रेरति जरूर हेता तथापि हुनका हरदम अहींक इच्छानुसार जीवन चलय से पसिन नहि पड़ैत छन्हि।
भाइ आ मित्र जितेन्द्र ठाकुर जी कोनो बेजा नहि कहलथि जे मिथिला संस्कृति केर संरक्षण-संवर्धन-प्रवर्धन लेल समर्पित व्यक्तिक रूप मे परिचित प्रवीण नारायण चौधरी अपन जन्मदिन ‘केक काटिकय’ मनबथि ई कोनादैन लगैत छैक। हमरा अपनो ई सब ओतेक पसिन नहि पड़ैत अछि। जन्मदिन मनेबाक परम्परा सच मे देखासिखी शुरु भेल एना हमहुँ मानैत छी। जन्मदिनक माहात्म्य आध्यात्मिक तौर पर कतेक गूढ-गम्भीर अछि ताहि पर सेहो मनन करैत छी।
मानव समाज मे नीक परम्पराक अनुकरण दोसरहु सँ करब कोनो बेजा बात नहि भेलैक, से आत्मसात करैत छी। एहि मे केके काटिकय मनेबाक बदला सामूहिक कीर्तन कय केँ, पूजा-पाठ कय केँ, देव आराधना आ उपासना संग-संग अपन पारम्परिक उत्सवक रूप मे मनेबाक काज बेसी उचित बुझाइत अछि। लेकिन, जेना कि अपने सब आजुक युग मे मिश्रित सभ्यताक साझा फुलवारी मे रहि रहल छी, कोनो विशेष भूगोल आब केवल मौलिक विशिष्टता मात्र केँ अवधारि नहि चलि रहल अछि, ग्लोबल विलेज केर कन्सेप्ट मे हम सब एक-दोसर संग परस्पर समानता-एकरूपता मे मानवीयता केँ सर्वोपरि राखिकय बढि रहल छी, ताहि हेतु केक काटबाक परम्परा केँ स्वीकार करब, अनुकरण करब, धियापुताक इच्छा अनुसार स्वयं केँ चलायब, नव युगक वातावरण मे अपना केँ ढालब, ईहो सब आवश्यक अछि।
तथापि, हमरा जन्मदिन मनेबाक परम्परा पर अपन मायक कहल एक खिस्सा बेसी मोन पड़ैत अछि। जन्मदिन पर उमेर बितबाक आ पूर्वक स्वर्णिम सुखक समय जेना बाल्यकाल आदिक मृत्युवरण करबाक कष्ट हेबाक आध्यात्म केँ दर्शन करैत एहि दिवस पर हमरा मायक ई खिस्सा बेसी अनुकूल व एकर नैतिक शिक्षा अनुकरणीय बुझाइत अछि –
एक सज्जन युवजन केँ ज्योतिषी बाकायदा दिनहि तोकिकय (ताकिकय) दय देने छलखिन जे फल्लाँ दिन तोहर मृत्यु भऽ जेतह। तोहर और्दा एतबे छह। ओ युवजन ई बात सुनि पहिने तऽ कनी चिन्ता मे डूबि गेल। राति-राति भरि बेचैन रहय लागल। न नीक सँ खाय-पिबय नहिये केकरो संग हँसय-बाजय, सदिखन एहि चिन्ता मे डूबल रहय जे फल्लाँ दिन जीवनक आखिरी दिन होयत। ओ बहुत कमजोर भऽ गेल। देह पियर-कपिस भऽ गेलैक। एना लगलैक जे फल्लाँ दिन सँ पहिनहि मरि जायत। घरहु सँ बाहर नहि निकलय। एक दिन ओकरा दिमाग मे अपन एहेन अवस्था देखिकय बहुत अजीब लगलैक। ओकर मोन कहलकैक जे कम सँ कम फल्लाँ दिनहु धरि नीक सँ जिये। ओ कनेक ऊर्जा प्राप्त कयलक एहि सकारात्मक सोच सँ। ओकरा लेल ई वाक्य बहुत पैघ सन्देश दयवाला छल। ओ तुरन्त अपना केँ तैयार कय लेलक जे मृत्यु त निश्चित घटयवला घटना थिकैक, सब मरैत अछि, लेकिन ताहि लेल कियो हमरा जेकाँ चिन्ता मे डूबि अपना केँ हरेक पल मे मृत्युक दिशा मे धकेलैत नहि अछि। बस, ऐगला दिन सँ ओ काफी उत्साह सँ जीवन जियय लागल।
संसारक सब व्यक्ति, जीव, जीवन, सजीव-निर्जीव हरेक नामधारी अस्तित्व संग-संग ईश्वर समान अदृश्य शक्ति व ईश्वरीय अस्तित्व प्रति पूर्ण अभिवादनशील बनैत एहि परिकल्पना संग जे बस हमरा पास फल्लाँ दिन धरिक समय मात्र शेष अछि, ओ पूर्ण स्वच्छता आ पवित्रता सँ अपन कर्म निष्पादन करय लागल। जखन अन्तिम दिन पहुँचि गेलैक, ओ भोरहि अपन नित्यकर्म पूरा कय खूब सुन्दर कपड़ा-लत्ता सब पहिरिकय गामक चौक (चौराहा) पर बैसि गेल। ओतय सँ जे कियो आबथि-जाइथ सब केँ गोर लागि-लागि प्रणाम करय लागल। किछु गोटे पुछलखिन जे कि बात छैक फल्लाँ, आइ तूँ एतय चौक पर बैसि सब केँ गोर लागि रहल छेँ, किछु खास बात की? ओ जवाब मे कहलकनि, ‘खास बात यैह काका जे ज्योतिषी जी हमर आयु आइये शेष हेबाक बात कहलनि, त सोचलहुँ जे आइ सब केँ गोर लागि प्रणाम कय ली। सब सँ आशीर्वाद लय ली।’
ओकर ई जवाब सुनैत देरी लोक सब ओकरा प्रति असीम स्नेह आ दया सँ भरि जाइथ, सभक मुंह सँ अनायासे ओकरा लेल आशीर्वाद निकलय, “अरे! कि बात करैत छह? तोरा हमरो और्दा लागय। भगवती तोरा भोग देथि। ईश्वर तोरा खूब लम्बा आयु देथि।” आदि। भोर सँ दुपहर, दुपहर सँ साँझ, साँझ सँ अर्धरात्रि, समय बितैत गेलैक, आर ओ जीबिते छल। ओकर आयु शेष नहि भेलैक। लोक सब ओकरा घेरिकय बैसल छल। भजन-कीर्तन कयल जा रहल छल। ओहि युवजन सहित सब कियो ज्योतिषी जीक कहल बात अनुसार मृत्युक प्रतीक्षा कय रहल छलाह, लेकिन ओकर आयु शेष नहि भेलैक। ओ जीबिते रहल।
भोर भऽ गेलैक। कियो गोटे दौड़िकय ओहि ज्योतिषी जी सँ बात करय चलि गेल। “यौ! फल्लाँ केँ अहाँ कहाँ दिना मृत्युक दिन ताकि देने रहियैक? ओ त जीबिते अछि?”
ज्योतिषी जी हैरान! ओहो ओकर जन्मकुन्डली फेर सँ गणना कयलथि। आब हुनका नव बात उचरलनि। ओहि युवजनक और्दा बहुत अधिक समय लेल बढि गेलैक। ओहो दौड़ल-दौड़ल ओहि स्थान पर अयलाह। पूरा गामक लोक ओतय बैसल छल। पूजा-पाठ, हवन आदि चलि रहल छलैक। ज्योतिषी जी केँ देखिते लोकक मोन-मस्तिष्क मे मिश्रित भाव सेहो एलैक। कियो हुनका गरियाबय सेहो लागल। “कहू त! केहेन निष्ठुर लोक छथि? केना एहेन बात कहि देने रहथिन?” कियो कहय, “ओ त जैह देखलखिन कुन्डली मे सैह न कहलखिन!” – एहि चर्चाक बीच ओ युवजन उठिकय ज्योतिषी जी केँ सेहो गोर लागलक।
ज्योतिषी जी कहलखिन, “हौ बाउ, तोहर और्दा त काल्हिये धरि छलह। मुदा तोरा जे एतेक लोक आशीर्वाद देलखून तेकर सुखद परिणाम भेलह जे तोहर प्रारब्ध सँ नव आयु प्राप्ति भेलह अछि। आब तूँ आरो एतेक वर्ष जीबह।”
आर एहि तरहें समूचा समाजक लोक केँ आत्मसंतोष भेटलैक। सब कियो एहि सँ राजी सेहो भेल। आखिर मे काजक बात ओहि युवजनक अभिवादनशीलता आ सकारात्मक ऊर्जा मात्र सिद्ध भेलैक।
अतः हे पाठक! जन्मदिन पर केक काटबाक प्रक्रिया सँ मिथिलाक कोनो क्षय नहि भेलैक, आ नहिये कोनो क्षय अपन प्रारब्धक भेलैक। एकटा उत्सवक माहौल बनल। सभ कियो प्रसन्न भेल। सकारात्मक ऊर्जाक प्राप्ति कयलक। आर, हमरा लेल ई अवसर अपने समस्त शुभेच्छु लोकनि केँ बेर-बेर प्रणाम करबाक लेल उपयुक्त बनल। ईश्वरक कृपा कोन रूप मे आ केना भेटत से के जनैत अछि? बस, अपने लोकनि आशीर्वाद देलहुँ यैह बहुत भेलैक। अस्तु! लेख लम्बा भेल – पूर्वहि जेकाँ अहु बेर, ताहि लेल क्षमाप्रार्थना!


text:
रामबाबू
पटना । देशमे पहिल बेर बिहारमे कृषि अग्रिम अनुदान योजना केर शुरुआत भेल। मुख्यमंत्री नीतीश कुमार पटनामे आयोजित कार्यक्रममे अहि योजनाक शुरुआत करैत बजलाह कि सरकार कृषि के’ क्षेत्रमे इंद्रधनुषी क्रांति आन’ चाहैत अछि। अहि योजनाक मादे प्रथम चरणमे राज्यकें चारि टा जिला समस्तीपुर, नालंदा, पटना आऔर वैशाली के’ 20,173 किसान सभकें जैविक तरकारी पैदावार हेतु कृषि अग्रिम अनुदान के’ माध्यम सँ ओकरा बैंक खातामे 6,000 रुपए राज्य सरकार द्वारा जमा करा देल गेल अछि।
मुख्यमंत्री बजलाह कि किसान सभकेँ भेट रहल अनुदान राशिकें भविष्यमे बढ़ाओल जाएत। ओ कहलनि “तेसर कृषि रोडमैपक योजनाक अनुरूप द्रुतगति सँ काज शुरू कS देल गेल अछि। कृषि क्षेत्रमे विकास हेतु वर्ष 2008-12 मे पहिल कृषि रोडमैप बनाओल गेल छल। 2005 सँ जहिया हम बिहारक सत्ता सम्हारलहूँ तहिये सँ निरंतर सभ क्षेत्रमे विकासक काज हम शुरू कएलहुँ।
ओ कहलनि “हरित क्रांति, श्वेत क्रांति, नीली क्रांतिकें बात त’ सभ करैत रहैत अछि, हम कृषि क्षेत्रमे विकासक हेतु इंद्रधनुषी क्रांति आऔर सप्तक्रांतिक बात बजलहुँ आऔर अहि दिशामे काज सेहो शुरू कएलहुँ.” मुख्यमंत्री कहलनि, “तरकारी पैदावारमे बिहार तेसर स्थान पर अछि, मुदा एतय एखन अहि क्षेत्रमे बेसी संभावना अछि। ओ दावा कएलक कि तरकारी पैदावारक सन्दर्भमे बिहार जल्दिए दोसर स्थान पर पहुंच जाएत आऔर हमर लक्ष्य अछि जे अहि क्षेत्रमे बिहार पहिल स्थान पर पहुँचय”
ओ कहलनि, “गंगाक अविरलता आऔर निर्मलता बनल रहय ताहि लेल हम पायलट प्रोजेक्ट केर तौर पर बिहार के’ चारि टा जिलामे गंगाक दुनु कछेर सभकें जैविक खेती सँ तरकारी पैदावार हेतु चुनल गेल अछि। जैविक कॉरिडोर मे कुल नौ जिला अछि, जाहिमे सँ चारि जिलामे काज शुरू कS देल गेल अछि। ओ कहलनि कि बहुत अध्ययनक पश्चात ई बात सोझा आएल कि सबसँ नीक मदति किसान सभकेँ लागति समयमे सहायता राशि देबाक चाहि। अहि मौसममे अधिकतम3 0 डिसमिल जमीन बला किसान सभकेँ प्रति किसान 6000 रुपैयाक अग्रिम अनुदान जैविक तरीका सँ तरकारी पैदावार हेतु उपलब्ध कराओल गेल अछि। अगिला मौसममे सेहो उतरोतर चलैत रहत जाहिसँ किसान प्रभावित भ’क जैविक खेती के’ तरफ आकर्षित भ सकत। कृषि विभाग केर प्रशंसा करैत बजलाह कि बिहारमे कृषि क्षेत्रमे बेस पारंगत अछि, मुदा एखन पैघ लक्ष्य धरि पहुँच’के’ अछि। अहि अवसर पर उपमुख्यमंत्री सुशील कुमार मोदी आऔर कृषि मंत्री प्रेम कुमार सेहो उपस्थित छलाह।


text:
विचार
– प्रवीण नारायण चौधरी
समूह मिलन के जरूरत
(सन्दर्भ: दहेज मुक्त मिथिला के विभिन्न स्थान केर समूह मिलन आ स्मारिका 2021 के विमोचन)
फेसबुक सँ परिचित व्यक्ति सब जखन प्रत्यक्ष भेंट करैत छथि त आपसी विश्वास आ प्रेम कइएक गुना बढ़ि जाइत अछि। आर दहेज मुक्त मिथिला के संकल्प जीवनक एक महत्वपूर्ण संस्कार विवाह सँ जुड़ल रहबाक कारण आपसी परिचय, प्रेम, परस्पर वार्तालाप व सहयोग, विश्वास आ सम्पर्क बढ़ले सँ सहजता संग पूर्ण भ सकैत अछि। खास कय वर्तमान समय जखन मिथिला समाज मूल खुट्टा सँ उखड़ल अवस्था मे, विभिन्न प्रवास क्षेत्र परदेस में छितरल अवस्था मे आ पूर्व समय के घटकैती परम्परा सँ दूर भ गेल अवस्था मे अछि, तखन हर शहर आ स्थान पर मौजूद मैथिल सब जँ आपस मे मिलन समारोह नहि करब, परिचय सभा आदि के आयोजन नहि करब त विवाह सम्बन्ध तय करयवला समस्या दिनानुदिन विकराल रूप धारण करैत चलि जायत, विवाह योग्य युवा युवती में भटकाव एबाक दुरावस्था प्रवेश कय जायत, एकर दूरगामी परिणाम केहेन भयावह होयत से सब कियो स्वयं मनन कय सकैत छी। अरे! स्मारिका त एकटा बहन्ना मात्र थिकैक, मूल साहित्य त गम्भीर समस्या के सहज निदान निकालय वास्ते सब केँ एकजुट करब छैक।
किनको ई लागि सकैत छन्हि जे एखन हमरा घर मे विवाह योग्य कियो अछिये नहि त हम कि करय जाउ…, कियो इहो सोचि सकैत छथि जे हमरा पास पैसा के कमी नहि, दहेज गानिकय विवाह करब त ई अनेरो के कार्यक्रम में कि जाउ, आदि। लेकिन अहाँ भ्रम दूर करू, समाज के संग रहले पर आ सभक एकजुटता बनेलाक संगहि अहाँ के सेहो समाधान भेटय वला अछि। समाज जँ प्रदूषित होयत त एकर दुष्प्रभाव सँ अहाँ सेहो नहि बचि सकब। तेँ हमरा सभक आह्वान केँ गम्भीरता सँ मनन करू आ स्वयंसेवक के रूप में आगू आबय जाउ। आइ ई मंच अछि तखन न हजारों घरक समाधान निकलि रहल अछि। एकरा आगू आर मजबूत करय जाउ। मुद्दा के महत्व बुझू। एहि में कोनो व्यक्ति के पूजा आ कि नेता बनेबाक मनसाय नहि, अपितु समाज, संस्कृति व सभ्यता केर चिन्तन समाहित अछि। बेर बेर अनुरोध यैह लेल करैत छी अपने सब सँ। बाकी अपनहि सब के विवेक जेना कहय तेना करब, धरि कनिकबे हमरो अनुरोध पर जरूर सोचब। ॐ तत्सत!💐💐
हरि हर!!


text:
अहाँ अपन पुरुखा सँ किछु सीखू
मानव जीवन मे माता-पिता संग कुल-परिवार केर महत्व सेहो काफी उच्च कहल गेल अछि। अहाँक जन्म कोनो कुलीन परिवार मे तखनहि संभव होइत अछि जखन ओहि तरहक कर्मठता अहाँ अपन पूर्व-जन्म मे संचित कयलहुँ। एकर वैज्ञानिक कारण श्रीमद्भगवद्गीता मे श्री अर्जुन द्वारा पुछल गेल एकटा गम्भीर आ अत्यन्त महत्वपूर्ण प्रश्नक उत्तर मे अध्याय छठम् मे भगवान् कृष्ण देलनि अछि। गीताक सम्पूर्ण पाठ महत्वपूर्ण अछि, लेकिन छठम् अध्याय केँ ‘ब्रह्मविद्या’ मानल गेल अछि। स्वाध्यायी मनुष्यक रूप मे सब सँ पहिने ओहि पर चर्चा करय चाहबः
अर्जुन उवाच
अयतिः श्रद्धयोपेतो योगाच्चलितमानसः ।
अप्राप्य योगसंसिद्धिं कां गतिं कृष्ण गच्छति ॥ (३७)
भावार्थ : अर्जुन पुछलनि – हे कृष्ण! प्रारम्भ मे श्रद्धा-पूर्वक योग मे स्थिर रहयवला मुदा बाद मे योग सँ विचलित मनवला असफ़ल-योगी परम-सिद्धि केँ नहि प्राप्त कयकेँ कोन लक्ष्य केँ प्राप्त करैत अछि? (३७)
कच्चिन्नोभयविभ्रष्टश्छिन्नाभ्रमिव नश्यति ।
अप्रतिष्ठो महाबाहो विमूढो ब्रह्मणः पथि ॥ (३८)
भावार्थ : हे महाबाहु कृष्ण! परमात्मा केर प्राप्तिक मार्ग सँ विचलित भेल जे नहिये त सांसारिक भोगहि केँ भोगि पेलक आर नहिये अहाँ केँ प्राप्त कय सकल, एहेन मोह सँ ग्रसित मनुष्य कि छिन्न-भिन्न बादल जेकाँ दुनू दिश सँ नष्ट तऽ नहि भऽ जाइत अछि? (३८)
एतन्मे संशयं कृष्ण छेत्तुमर्हस्यशेषतः ।
त्वदन्यः संशयस्यास्य छेत्ता न ह्युपपद्यते ॥ (३९)
भावार्थ : हे श्रीकृष्ण! हम अहाँ सँ प्रार्थना करैत छी जे हमर एहि संशय केँ सम्पूर्ण रूप सँ केवल अहीं टा दूर कय सकैत छी कियैक तँ अहाँक अलावे आर कियो एहि संशय केँ दूर करयवला भेटब संभव नहि अछि। (३९)
श्रीभगवानुवाच
पार्थ नैवेह नामुत्र विनाशस्तस्य विद्यते ।
न हि कल्याणकृत्कश्चिद्दुर्गतिं तात गच्छति ॥ (४०)
भावार्थ : श्री भगवान बजलाह – हे पृथापुत्र! ओहि असफ़ल योगी केर नहि तऽ एहि जन्म मे आर नहिये ऐगला जन्म मे कहियो विनाश होइत छैक, कियैक तँ हे प्रिय मित्र! परम-कल्याणकारी नियत-कर्म करयवला कहियो दुर्गति केँ प्राप्त नहि होइत अछि। (४०)
प्राप्य पुण्यकृतां लोकानुषित्वा शाश्वतीः समाः ।
शुचीनां श्रीमतां गेहे योगभ्रष्टोऽभिजायते ॥ (४१)
भावार्थ : योग मे असफ़ल भेल मनुष्य स्वर्ग आदि उत्तम लोक केँ प्राप्त करैत ओहि मे अनेकों वर्ष धरि जाहि-जाहि इच्छा आदिक कारण योग-भ्रष्ट भेल छल, ताहि सब केँ भोगैत फेर सम्पन्न सदाचारी मनुष्य केर परिवार मे जन्म लैत अछि। (४१)
अथवा योगिनामेव कुले भवति धीमताम् ।
एतद्धि दुर्लभतरं लोके जन्म यदीदृशम् ॥ (४२)
भावार्थ : अथवा उत्तम लोक मे नहि जाकय स्थिर बुद्धिवला विद्वान योगीक परिवार मे जन्म लैत अछि, मुदा एहि संसार मे एहि तरहक जन्म निःसंदेह अत्यन्त दुर्लभ अछि। (४२)
निष्कर्षः
उपरोक्त सन्दर्भ एहि लेल देल जे आब हम सब अपन स्थिति पर विचार करी, संगहि ई विचार करी जे हमर जन्म कोन परिवार मे, हमर माता-पिता आ परिजन तथा कुल-खानदान केहेन अछि, हमर पारिवारिक पृष्ठभूमि केहेन रहल आर भगवान् हमरा पर हमरहि कर्मगतिक केहेन परिणाम (भोग) हमरा देलनि। स्थिति स्पष्ट भऽ जायत जे संचित आ प्रारब्ध केर वासलात केहेन अछि, तदनुरूप अपन जीवन केँ पुनः कर्मयोगी बनिकय आगाँ लेल संचित करय मे लागि जाउ।
अन्त मे, कीर्ति यात्रा थिकैक ई जीवन। जँ कय सकी त लोककल्याण आ पर्यावरण ओ प्रकृति हित लेल अपन जीवन केँ समर्पित करू।
हरिः हरः!!


text:
दरभंगा, मिथिला मिरर: बिहारक दरभंगा में बिहार मिलिट्री पुलिस (बीएमपी) 13 के सैन्य कैंपक जवान आ ग्रामीण मे सोमदिन साँझ झड़प के बाद जमिकय मारिपीट भेल। अहि के बाद आक्रोशित ग्रामीण दरभंगा कुशेश्वरस्थान मुख्य सड़क के जाम कय हंगामा शुरू कय देलक। अहि पर बीएमपीक जवान अप्पन साथी के समूहक संग प्रदर्शन कय रहल ग्रामीण पर कहर बनि कय टूटि पड़ल आ जमिकय लाठी चलेलक। जाहि मे बहुत रास लोक घायल भेल अछि, बहुतो दोकान मे तोड़फोड़ आ लूटपाट भेल अछि।
स्थिति खतरनाक भेला पर दरभंगा पुलिसक एएसपी दिलनवाज अहमद दल-बलक संग मौका पर पहुच कय मामला के शांत करौलनि। दरअसल, पूरा मामला बीएमपी मे लागल एटीएम स रुपैया निकालबाक लेल भेल। गांवक एकटा युवक पवन महतो एटीएम स रुपैया निकालि रहल छल। ठीक ओहि समय बीएमपीक एकटा जवान रुपैया निकालबाक लेल पहुंचल। पहिने रुपैया निकालबाक लेल दूनू के बीच विवाद भेल आ मारिपीट शुरू भय गेल।
अहि के बाद जवानक किछु संगी पवन उठाकय बीएमपी 13 के कैंप मे लय जा खूब पिटाई केलक। ग्रामीण पवन के छोड़ेबाक लेल कैंप पहुंच गेल। जबान ग्रामीण के मारि कय भगा देलक मुदा पवन के नहि छोड़लक। ग्रामीण मुख्य सड़क के जाम कय हंगामा शुरू कय देलक। अहि के बाद जवान जमि कय लाठी चलेलक।


text:
पटना। निगरानी विभाग कोसी राहत घोटाले क जांच विजिलेंस ब्यूरो कए सौंप देलक अछि। विभाग प्रथम द्रष्टया कबूल केलक अछि जे गोलमाल भेल अछि। कोसी क बाढि़ प्रभावित (खासकए सुपौल जिला क) कए आर्थिक सहायता देबाकक्रम मे इ गड़बड़ी भेल अछि। पीडि़त क संख्या आ प्रभावित क्षेत्र क दायरा क चलते चेक वितरित करबाक जिम्मेदारी पंचायत सेवक आ अन्य छोटे कारिंदा कए सेहो देल गेल छल। किछु लोकसेवक अंचलाधिकारी (सीओ) क जाली दस्तखत स आहि लोक सबहकनाम पर सेहो बैंक स टका निकालि लेलक, जे सहायता पेबाक हकदार नहि छथि। स्वाभाविक तौर पर एहन दर्जन भरि लोक कए सरकारी मदद नहि भेटल, जे बाढि़ मे अपन सब किछु गवां चुकल छथि।
सुपौल क जिलाधिकारी अपन स्तर स एहि मामला क जांच करौलथि। पुलिस थाना मे मुकदमा भेल । किछु लोक पर कार्रवाई सेहो भेल। आखिरकार जांच क तकनीकी पक्ष आ दायरा कए देखैत जिलाधिकारी निगरानी विभाग स जांच करेबाकआग्रह केलथि। अंतत: एकरा विजिलेंस ब्यूरो कए सुपुर्द करि देल गेल। थाना मे दर्ज मुकदमा सेहो विजिलेंस कए स्थानांतरित होएत।


text:
लेख
– अपर्णा झा
“मैथिल महिला शक्ति: शिक्षा, संस्कार आ सामाजिक सहभागिता”
आजुक समसामयिक समाज मे मैथिल महिलाक सहभागिता देखल जाय तs, आर पहिलुका समय केर महिला सँ तुलना कयल जाय तs, सामाजिक सहभागिता मे कत्तहु कम नै बुझायत. अंतर मात्र कालक्रम आ परिवेशक रहल. मिथिलाक इतिहास पर ज्यों नजरि देल जाय तs ई निश्चित रूप सँ स्पष्ट होइत अछि जे अपना सभक मैथिलानी सब आरम्भ सँ पुरुष केर संग बराबर के शिक्षा ग्रहण करैत छलीह. चूंकि शिक्षा अध्यात्म आ व्यवहारिकता पर आधारित छलय, तs श्रुति आ श्रव्यक माध्यम सँ अप्पन शास्त्रक ज्ञान केँ मजबूत करैत रहली. यज्ञादि केँ करबामे स्त्रीयो केर भूमिका रहल. अपने सब विदुषी मे गार्गी, मैत्रेयी, भारती आ भामती आदिक नाम से खूब नीक जेकाँ परिचित छी. जेना-जेना समाज बढ़ल, बाहरी समाज सँ मेल-मिलाप भेल, धर्मक उतार-चढ़ाव में जँ सबसँ बेसी किनको क्षति भेल तs ओ मैथिलानी सबके. हुनक अस्मिता के बचावs के नाम पर, आक्रांता सभक गलत नजरि से बचाबs लेल पहिने तs गुरुकुल जा शिक्षा ग्रहण पर पाबन्दी लागल आ फेर धीरे-धीरे बालविवाह, पर्दा प्रथा सनक कुप्रथा सब समाज मे प्रचलित भऽ गेल. मुदा मैथिलानी सब तैहियो अप्पन अस्तित्वक मटियामेट नहि होमs देलीह. आब हुनका अप्पन अध्यात्मक ज्ञान, व्यवहारिक शिक्षा आ संस्कार शिक्षा अप्पन घरे में भेटs लागल. आब ओ बचिया सब लेल दादी-नानी आ बाबा- नाना के कोरा में रहैत, संग में रहिकय हुनका सबसँ सुनला आ अनुशरण करैत सामाजिक पद्धति केँ बुझैत आ सिखैत रहली. मैथिलानी केँ जखन पर्दा प्रथा में रहबाक आदेश भेल तैहियो ओ अप्पन अभिव्यक्ति अप्पन रचना, संगीत आ कला सृजन केर माध्यम सँ सामाजिक पटल पर राखैत रहली आ अहि तरहें पम्परा आ संस्कृति केर संवाहक बनल रहली.
मैथिलानी केँ हमेशा सs अप्पन परिवार आ समाजक परम्परा निर्वहन करय आबैत रहलनि. सहिष्णुताक गुण तेना हुनका में भरल छलनि जे परिवारक सब बोझ अपना पर लेलाक बादो ओ लोकनि अपन सृजनशीलता में कोनो कमी नहि रखलथि. मैथिलानी सभक दिशा आ दशा में उदासीनता मध्यकालीन कालखंड में देखाय पड़ल जाहि मे अक्षर ज्ञानो हुनका सँ जाइत रहल. स्वतंत्रता केँ पहिले के कालखंड आ तत्पश्चातो समाज कनि जगबो कयल मुदा स्त्रीक नाम पर उदासीन रहल. आजुक मैथिलानी नारी केर शिक्षा आ जागरूकताक विषय बहुत बेसी पुरान नै. किछु परिवार केँ छोड़ि, आइ सँ ३०-३५ साल पहिने तक बेटी केर शिक्षा, मात्र अक्षर ज्ञान लेल भेटैत छलन्हि. बेटी केर विवाहक आगू शिक्षाक महत्व नहि देल जाइत छल. जेना-जेना देशक विकास भेल आर मैथिल नवतुरिया सब अप्पन माटि सँ दूर आन देश/प्रदेश मे बढ़िया-बढ़िया संस्थान सँ शिक्षा ग्रहण कय एकटा नीक रोजगार प्राप्त करय लगलाह, ताहि संगे ओ नवतुरिया सब केँ शिक्षित कन्या केर महत्व बुझय मे सेहो आबय लगलन्हि. ताहि कारणे वरागत केर ई डिमांड सs कन्यागत केँ अपन बेटी केँ पढ़बय दिश झुकाव बनय लागल. आजुक स्थिति ई अछि जे मैथिलक घर-घर ई चाहैत अछि जे हम्मर घर-परिवार सुशिक्षित और रोजगार सहित हुअय. एहि संगे ई भावना सेहो आयल कि बेटी-बेटा एक समान, जेहन बेटा-बेटी पढ़ती से हुनका सबकेँ पढायल जेतैन्ह.
आब माता-पिता अप्पन बेटी केर शिक्षा आ आत्मनिर्भर सेहो बनबs पर जोर दs रहल छथिन्ह. एहि के परिणामस्वरूप ई भेल अछि जे अधिकांश परिवार आदर्श विवाह पर सेहो जोर दs रहल अछि. अहि तरहक विकास आ शुभसंकेत केर मध्य समाजक किछु बुराई केँ सेहो देखल जा रहल अछि. शिक्षा आ रोजगार भेनाइ समाजक एगो नीक डेग तs भेल मुदा, संगहि जेकरा हम सब संस्कार शिक्षा कहैत छी ओ कत्तहु पाछु छुटि रहल अछि. आइ सहिष्णुता आ सम्बन्धक महत्व समाज से घटल जा रहल अछि जे घर-परिवार केँ बनs नहि दs रहल अछि, जुड़य नहि द रहल अछि. मिथिलाक समाज जे एकटा सामुदायिक समाज छल, ओ आब टूटल जा रहल अछि, जे मैथिलानी समाज केँ जोड़बाक सूत्रधार रहली, आय हुनको समयाभाव रहs लागल अछि. आइ समाज अपना में एकटा एकाकीपन केँ जीवि रहल अछि आ ताहि छुआछूत समान बीमारी से अप्पन सभक महिला सब सेहो नहि बाँचल छथि. एहि सबसँ फराक आइ-काल्हि मैथिलानी सब एकटा नव दुनिया मे कदम रखलीह अछि जाहि मे स्त्री शक्ति केँ एक नव और सशक्त रूप में देखल जा सकैत अछि। समसामयिक मिथिला समाज केँ जागृत करबामे आइ सोशल मीडिया के विशेषरूप सँ फ़ेसबुक केर बहुत पैघ योगदान अछि. आब मैथिलानी अप्पन टाइमलाइन सँ मात्र जुड़ल नहि छथि, ओ अनेको मैथिलानी आ मैथिल समूह सँ जुड़िकय अप्पन अभिव्यक्ति सार्वजनिक पटल पर राखि रहल छथि. ताहि के फ़लस्वरूप स्थानीय आ राष्ट्रीय स्तर पर मेल मिलाप भs रहल अछि. एक प्रकारे बुझु तs मैथिलानी सब केँ स्थानीय, राष्ट्रीय एवं अंतराष्ट्रीय पटल पर एकटा श्रृंखला बनल जा रहल अछि. ई एतबी पर नहि थमल अछि, ई सब आपस मे एक सs बढिकय एक विषय पर अप्पन बात राखैत छथि. समसामयिक विषय पर चर्चा आलेख केर माध्यम सँ आर ताहि पर सब गोटे अप्पन अनुभव एक-दोसर केँ बतबैत छथि. अपना सभक विगत किछु सालक जँ अनुभव कही तs सोशल मीडिया केर अभाव मे लोकक आपसी संवाद ताहि रुपे नहि छलय जे आपसी सहभागिता केर कोनो बात कय सकितहुँ.
आइ मैथिलानी सब जागरूक भेली अछि. अप्पन समाजक नीक-खराब पक्ष सभ पर खुलिकय बात करैत छथि. जे जाहि क्षेत्र में निपुण छथि ओ ओहि के बार में समूह में जा अप्पन बात साझा करैत छथि. कियो डॉक्टर छथि तs स्वस्थ जीवन केर सुझाव दैत छथिन. कियो वकील छथि तँ कानूनी सलाह बतबैत छथि. कियो गीतगाइन छथि, कियो पाकशास्त्र में निपुण, विभिन्न कला केर क्षेत्र में कियो निपुण… एहि प्रकारे ई देखबामें आयल अछि जे आय एकटा मैथिलानी, मैथिलानी केर जीवनपथ पर आगू बढबा में मददगार साबित भs रहल छथिन्ह, जागरूक कs रहल छथिन्ह. हर महिला में चाहे ओ गामक हेतीह अथवा सहरुआ, कम पढ़ल लिखल होइथ कि बेसी… आब ओ दुनिया केँ देखबाक आ अपना सँ तुलना करबाक क्षमता राखैत छथि, जागरूक भs रहल छथि. आत्मविश्वासक कोनो कमी नहि रहल अछि, आब ओ परिवार केँ एकटा नव जीवन प्रदान कय रहल छथि. योगदान परिवार लेल ओ पहिनहियो दs रहल छली मुदा एकटा मुख्य भूमिका केर रूप में चाहे ओ समाज लेल होय या अप्पन मिथिला लेल… सराहनीय अछि. ओ आइ फेर सs अप्पन परंपरा आ संस्कृति केर संवाहक के रूप में मजबूत कड़ी बनि उभरि रहल छथि. जँ मेल-मिलाप आ जागरूकता केर रफ्तारक ई रूप रहल तs मैथिल-मिथिला के शिखर पर लs जाय में अप्पन मैथिलानी के मुख्य भूमिका रहत.